THANSOHNAK - Hre Mang\n"Kan Lalpa le in Rundamtu Jesu Khrih zangfah lainatnak le amah theihnak sungah tthang vivo uh"( 2 Pet.3:18).\nHimi thuhmaihruai bungcang hi thianhlimnak thu thawn peh aw in ka hrelh siang lo. Khrihfa diktak hmuahhmuah cun tthansohnak cu kan neih hrimhrim dingmi asi. Hi bungcang hin thusutnak a suahter mi cu zangfahnakah kan tthang maw? Kan biaknakah hma kan sawn maw? Kan sakhuanakah hma kan sawn maw? Tthangso dingin kan hmang aw maw? ti asi.\nKhrihfa sathliah pawl hrang ahcun hi hliakhlainak pawl hi ngai pawimawh tlak an si lo ding. Thildang hnakin cawlhni sakhua neitu-a khrihfa sinak cu a cawlhni thuam vek, zarhkhatah vawikhat a hrukih a rettthat sal theu vek asi. Cuvek minung pawlin zangfahnakah tthansoh ding thu a ngaihven thei lo hrimhrim. Cuvek tthansohnak thu khal theihmi a nei lo hrimhrim. Cu pawl cu a hrangah atthlak asi ( I Kor.2:14 ). Asinan a thlarau hrangah ttanla mi le thlarau rilrawng ti halih umtu hrang ahcun huham cahnak mamawhnakin a khat ding. Cule a nun in Pathian a halnak cu a sunglam nunah a thei aw ding. Kan sakhuanakah hmasawnnak ding tuah mi kan nei maw? Kan tthangso maw?.\nHi thustunak hi a kumkhua in a thupi mi thusutnak asinan a hleice ih pawimawh zualnak can a nei. Zarhte zan, cawlhni khawm awk can, birthday tuahnak, kumcem zan-hi tikcu pawl ahhin kanmah le kanmah cek fel aw ding kan si. Tikcu cu rangzet in a zam hlo rero mi asi. Nunnak khal hi rang zetih tawplam pan asi. Nazi pakhat hnu pakhat hin kan khrihfa sinak a tak asile silo hliahnak ding tikcu lamah in hruai vivo ih lungpi parah maw vunnel parah inn kan sak ti kan hmu cing ding. Hihi cankhat hnu cankhat kanmah le kanmah cek aw felin kan thlarau hrangah man siar rero ding kan si. Thlarau lam thilah hma kan sawn maw? Kan tthangso maw ?.\nHi thusutnak pawl hi tulaisanah a thupi hleice mi an si. Ruahdan bulhlawk le a tlamtling lomi thu fehpi dan pawl hi zirhnak hrekkhat thluntu pawl lakah a suak vivo. Cun khatlamah zangfahnakih tthansohnak hi thianhlimnak hmasawnnakah a ttul taktak mi asi tin mi hrekkhat pwlin an zum. Cuti asi laiah mi hrekkhat pawl cun thianhlimnakih hmasawnnak hi an el thla lellel. Cun a hrekkhat pawl lala cun an simfiang tum tukah zianghman lo ah an canter. Cuticun mi thawng tampi in hi thutak hi an theihsualih an ngaihthah men. Tulaisanah khrihfa thansohnak hi ciang zetin zohsal ttul mi asi.\nHi thutak kan ruat khawmnak ahhin thil pathum run tarlangin hmuhter ka duhmi a um:\n1) Sakhua hmasawnnakih a tak nunram. Pathian zangfahnak ih thansohnak.\n2) Thlarau lam tthansohnakih theihtheihnak. Pathian zangfahnak thansohnak ahhin hminsinnak a um asi.\n3) Thlarau lam hmasawnnak thil pawl. Zangfahnakah thansoh a duhtu pawl hrangah hman dingmi Pathian rua hman mi a um asi.\nZo na si ti ka lo thei lo. Hi cahnah hi zo hnenah le zawi kutah a thleng ti ka thei lo. Asinan a sung um thu lakih a ttha bik lo sut dingah ka ning a zak lo. I zum aw, hihi thu tuahcawp men le thu el awknak men asi lo. Mi pakhatkhatin sakhua nun ka nei a ti asi ahcun a tak ramih a nunpi ding hi a thupi ngaingai asi. Himi thu hi cawp le cilh in le then theih rual loin thianternak thu thawn a pehtlai aw mi asi. Hihi mi thianghlim pawl an tthansoh theinak hmuh theimi pawl an si. Thlarau lam hriselnak, lennak, lungawinak, khurh awmnak suahtertu asi ih thinlung takin sakhuanak nun a nei tu le a thianghlim mi khrihfa pawl hrangah cun thlarau lam hmasawnnak thawn cawp le cilh in a pehtlai aw mi asi.\n1. Sakhua hmasawnnakih a tak nunram.\nAhmaisa bikah talrang dingih ka rua hman mi cu zangfahnakih thansohnak thu asi.\nKhrihfa pakhatkhatin hi thu hi a el asi ahcun cucu ruatdan danglam le ngiofeo thu asi ding. Curuangah kan theih ding mi cu milai sia-tha-theihnak hi milai tisa hiarnak le duhnak hnuai ah a tlu se zomi asi. Zirhnak thu ah kan lung rual lonak hi thildang hnakin tongfangih san pawl kan lak dan a bang aw lo theu mi ruangah asi theu. Cucu tui ka thu ah hin a dik asi tin ka ruat. Zangfahnakah thansohnak ka ti mi thu ah ka unau pa in i el asi ahcun anih in thildang a ti duhnak asi tiah ka zum. Curuangah ziang ka sim duhsan ti ka run tarlang tum ding. ( Tongfang cun a tongtu pai duhsan lenglamah san a neih lo vekin ka sim duhsan hi thei tum in ka sim duhsan lenglamah tongfang ka hman mi pawl hi san nei ter lo dingah ka casiartu pawl ka ngen duh hai ).\nZangfahnakah thansohnak ka ti tikah khrihfa hmasawnnak hi a phur zawngin ka tinak asilo. Himdam zetin Pathian kilvennak hnuai ah a tthang so ding ka tinak asi fawn lo. A hram thawk ih a zumpek hnakin thiamcoter sinsin, ngaidam sinsin, ngaithiam sinsin asi ding ka tinak asi fawn lo. Hihi ciangzetin ka pom, zumtui thiamcoternak cu a cemzo mi le ttheh zo mi, a famkim zo mi hnatuan asi. Cuticun a cak lo bik zumtu hman amah cun a thei aw lo men ding nan, a cak bik pa thawn bang aw cekci in thiamcoter asi. Hitin fiang zetin ka pom asi. Thansohnak ka ti tikah mi pakhatkhatin thiamcoternakah thansohnak tiin a rak theih asi ahcun ka sim duhsan pumhlum in a rak theihsual asi. Pathian bawmnakin ka sim fiang asile thutak ropi sungah thiamcoternak thuthawn peh aw in, Pathian hmai ah zovek zumtu khal Khrih ah famkim kan si ( Kol.2:10). A zumthawk pek hnakin ziangtik lai khalah thiamcoter a sinak cu zianghman bet theih asilo ih zianghman lakhloh sak theih khal asi fawn lo.\nZangfahnakah thansohnak ka ti tikah Thlarau Thianghlim in zumtu pawl thinlung sungah a ( ret sak mi) pek mi zangfahnak pawl hi duhdawtnak le huham cahnak hnuai ah hmasawnnak a um ka tinak asi. Zumtu pawl hmuahhmuah cun Pathian zangfahnak laksawng pawl hi an nitin nunah a tthang so ringring in an thei ding ti ka zum. Hihi ka pom, zumnak, ruahsannak, duhdawtnak, hnuaidawrnak, phurnak, raltthatnak, le thildang pawl hi zumtu pakhat cio nunah a cak maw cak lo maw, a tam maw a mal maw, a ttawnttai maw a ropi maw, zumtu pakhat cio nunah can khatkhatah a bang awk lo can tampi a um asi. Mi pakhat cu zangfahnakah a tthang ka ti tikah ka sim duhsan cu thu awlte asi: amai nunah sual hi thuk sinsin in a thei, a zumnakah a cak sinsin, a ruahsannakah hmailam a pan sinsin, duhdawtnak kau sinsin in a nei, a thlaraumi sinak cu hmuh theih sinsin in a lang ka tinak asi. Cu pawl cu a nunnakah a lang sinsin. A thinlung sungah Thlarau Thianghlim umpinak le huham cu a karzai sinsin. Zumnak ihsin hmasawn sinsinnakah a feh vivo. Hivek zumtu pawl dinhmun hi mi-in an hmuh tikah an hmuh vekin anmai duhzawng ttongkam thawn an sim dingah ka tanta men ke. Keimai hrang ahcun a ttha bik le a dikbik ka ti mi cu himi hmasawnnak ahhin a tthang vivo mi hi asi.\nZangfahnak thansohnak zirhnak ka laksuak nak thuhrampi pakhat cu a fiang felfel mi Baibal thutlang sung ihsin asi. Baibal ttongkam pawl hin san an neih asi ahcun hmasawnnak timi hi a umih zumtu pawl hi hmasawn dingin fawrhfial ding an si. Paul in ziang simmi a nei? "Na zumnak kha nitin nuncandan ih langkhawp in a tthang so " (2 The 1:3 ). "Cuhnakih ttha sinsin in nungcang dingah ka lo fawrhfial duh asi" ( 1The.4:10). "Pathian nan theihnakah tthang sinsin ding" ( Kol.1:10). "Nan zumnak a tthang sinsin ding ti hi kan ruahsan mi sawn asi" ( 2 Kor.10:15). Pathian in duhdawtnakah tthangso dingah a lo tuah " ( I The.3:12). "A phunkim in amai sungah kan tthang ding asi" ( Eph.4:15 ). Pakhat le pakhat nan duhdawt awknak cu tthang sinsin hram seh ... tiah thla kan cam" (Phi.1:9). "Pathian duhzawngih nan nunnak dingah ziangtin nun ding ti cu kan hnen ihsin nan zir zo. Cuvekin nan nun thei sinsinnak dingah Lal Jesu hmin in kan lo fawrh asi" (1 The.4:1). St.Piter in ziang a sim? "Nan tthansoh theinak dingah thutak hnawi kha duh uh" ( 1 Pet.2:2 ). "Kan Lalpa le in Runtu Jesu Khrih lainatnak le amah theihnak hi ziangtin an ruat ti ka thei lo. Ka hnen ahcun ka lungkim zetmi zirhnak an simih cumi bak lo thildang ruah thei mi ka nei lo. Zangfahnakih hmasawn dinghi Baibal in a zirhmi asi. Hinah ka cawl hrih kei ka sim nawn lo ding.\nZangfahnakah tthansohnak hrangah thutlangpi ka laknak dang pawl cu hmuhtonmi dik felfel pawl an si. Thuthlungthar siar tu pawl hnenah ka zirh duhmi cu Thuthlungthar sungih mi thianghlim pawl nuntudan an tonmi zangfahnakah an thansohnak pawl hi sunlai fangih a fiang keukeu mi ni vekin an hmuh thei maw, ti asi. Milai cu tisa sinakah naute ihsin pitling tiang a tthanlen vekin thlarau lam khalah cankhat hnu cankhat ah a tthanglian rero mi an hmu thei maw?. Thuthiang in hi thu a sim tikah a fiangzetmi ttongkam a hmanmi pawl hi an thleidang thei maw? A ttongfang hman mi tthenkhat pawl hi an fiang zet; zumnak caklo le zumnak cak, khrihfa upa le naute suak pek, nauhak te, mino le mi upa tivek ttongkam pawl hmanmi kan hmu thei ( 1 Pet.2:2;1John 2:12-14). Tulai zumtu pawl thlirthlak tikah an tthansohnak pawl hi na hmu thei maw? Zovek milai in maw zumtu pakhat cu a pianthar veten zumnak le theihnakah tthansoh a ttul lo titu ding an um maw? Nitin nunnah khrihfa nun a tthanglian mi hi thingkung vek asilo maw? Zangfahnak a dawnmi pawl hi a thu cun an bang aw ringring ko nan an tthangso asi. Hi thu hin mi dang pawl ziangtin a khawng ti ka thei lo, ka mithmuh ahcun hi pawl hi an fiangih eltheih rual an si lo, zangfahnak ih thansohnak cu a tak asi.\nHimi thutlangpi ah reituk ka cambangih ka ning lamlam a zak zik. Mi pakhatkhatin piangthar pek pai zumnak, theihnak, ruahsannak, le thianhlimnak pawl hi a rak piantharnak a rei zo tu pai dinhmun thawn a bangrep asi a ti ahcun cuvek el rero cu khabe kham le tikcu cem men asi. Piangthar pek zumtui nun ahcun rinhlelh ding um loin a dikin an thei aw ding nan hro thak zetin an au ngam hrih lo men ding; a tak cu an si ding nan thazang a cak hrih lo ding; Thlarau ci tuhmi cu an si ding nan rah an rah hrih lo ding. Cuvek pawl cu ziangtin a cak zetah an cang thei ding tiah in sut ahcun, ka sim dingmi cu thildang nunnak nei mi vekin an tthan a tul, ti asi. Hihi zangfahnakah tthansoh ka timi cu asi.\nKa sim rero mi hi vun hersan in thildang a tak nunram ih thupi sawn mi zohhnik uhsi. Zumtu pawlin zangfahnakah tthansoh ding hi an thlarau hrangah a siat thei lomi thilttul pakhat vekin an ruat thiam ka duh. Midang in ziangtin ruat khal hai sehla, ka ngaihven tthat bik dingmi cu thusutnak hi dikzetin an sang thei ding, ti asi: Kan tthang so maw?\na. Zangfahnakih tthansohnak hin zumtui nunah thlarau lam hriselnak le lenngannak a ummi langtertu asi ti thei uhsi. Milai nuahak te maw, pangpar maw, thingkung maw, an tthan lo ahcun thil ziangmaw tal a ciangkuang lo a um asi tin kan ruat thei . A hriselmi rannung siseh, rawlkung siseh anmah te an tthansohzia le hma an sawn zia hmuhtheih in an langter theu. Kan thlarau hrang khalah cutivek cun asive. Dinhmun ttha le hmasawnnak a um asi ahcun an tthang tinak asi.\nb. Cuitlunah zangfahnak ih tthansohnak hi kan sakhuanakah kan lungawinak asi ti thei uhsi. Pathian in fim thiam zetin kan tthansohnak le kan lungawinak hi pakhat le pakhat a peh awk ter asi. Khristian pitling nun lam kan pannakah hma nawr sinsin in kan phurnak ding hrangah Pathian in ngilnei zetin kan hrangah a rak ruat cia mi asi. Pakhat le pakhat kan tahtthim tikah biaknakah kan nawmnak le phurnak cio hi bangawk lonak tampi a um asi. Asinan, awlaiten na theih fiang ding mi cu, 'Thlarau cencilhnak thawn zumnakah lungawi in thinlung daiten mai dinhmun a fiang aw tu cu a tthangso mi asi.”\nZangfahnakih tthansoh hi mi hrangah ttangkainak thuruk pakhat asi. Midang hnenah thilttha kan hmuhter thei mi cu kanmah ah ziang an hmu timi parah a tthum aw asi. Hi leitlun milai pawl hin khristian sakhuanak hi cuai an thlai tikah an mitih an hmuh mile an hna in an theih mi parah hngat aw in an buukton asi. Khrihfa zumtu a kumkhua ttawnttai ringring le mitin hnenah langdan kel nei ringring, tlaksamnak le thiamlonak a kel thawi um ringring, sualnak le thlarau hliamhma thawi um ringring pa cu thilttha tampi a tuah tu khrihfa si dah lo. A lu ttha ten thingih a ruahnak tthangharh terin leitlunah a nitin nun tthaten a ruattu zumtu cu catbang lo ih to delh aw mi le hmai lam pan vivo tu asi. Tthansohnak hi mi-in an hmuh tikah nunnak le a tak thil a um asi ti ah an ruat.\nd. Cuitlunah zangfahnakih tthansohnak hin Pathian a ti lungawi asi ti thei uhsi. Rinhlelh ding um loin hihi thilmak tla a bang men ding. Kannih sersiam mi milai hin sersiam tu Pathian tla kan ti lungawi thei ding ti hi, mak na ti men ding. Asinan hihi a dik asi. Thuthiang in Pathian ti lungawi ih nung dingah in sim; Pathian lungawi zawng thawinak a um thu Thuthiang in in sim ( 1 The.4:1; Heb.13:16). Thlaici cingtu cun a thazang sengih a cin mi pawl an tthangin rahttha an rah cu hmuh a duh a si. Hmasawnnak um loin an um kelten an um ringring asi ahcun a riahsia in a bei a dawng ding asi. Kan Lalpa amah rori in ziang a sim ti zoh hnik uhsi. "Cuticun rah tampi nan rah tikah ka pa cu cawimawi in a umih cuticun ka dungthlun tu nan si" (John 15:1,8). Lalpa cu a mipi pawl parah a lung a awi. A bik takin a tthangso mi pawl parah a lung a awi.\ne. Cu hmuahhmuah tlunah tthansohnak hi thilcang thei men lawng si loin zumtu pawl mawhphurhnak le zuam ding hrimhrim khal asi. Piangthar lo, sual sungah a thi mi pai hnenah zangfahnakih tthansohnak thu kan sim ahcun zianghman umze nei lo a si ding. A piangthar zomi le Pathian in nunnak a pek zo mi hnenah tthangso dingin kan sim tikah Thuthiang vekin a mawhphurhnak le a tuah ding hrimhrim khihhmuhnak asi. A nunnak sungah nuntudan thar a nei ih cucu titawp loin tthanglian sinsin dingah mawhphurhnak tumpi a nei. Mi hrekhatin tthansonak an ngaihthah ruangah hmasawnnak can tha pawl a cem lakih Thlarau riah siatterin an thlarau-rangleng ke cu her cak thei loin a um asi. Zo ih mawh asi ti cu ka thei fiang. Pathian kan mawhthluk thei lo. Pathian cun a milai pawl hnenah zangfahnak tam sinsin pek a duh ih, 'A rawngbawltu pawl ropitnakah a lung a hmui asi' ( James 4:6;Sam.35:27). Zianghman ruahhar ding a um lo, mawhnak cu kanmai mawh asi. Kan tthansoh lo ahcun zohman mawhthluk ding kan nei lo, kanmah le kanmah mawh thluk aw ding kan si.\n2. A tthangso mi thlarau cu ziangtin an theithei?.\nA pahnihnakah thutlangpi ka hman duhmi cu, zangfahnak hnuai ah thlarau nun tthansohnak cu ziangtin kan theithei ding ti asi.\nZangfahnakih tthansohnak a tak a sizia le a thupitzia pawl hi zohman in an ngaihven lo asi ahcun keimah in hma ka run la hnik ke. Cucu thilttha asi tiah ka ruah ruangah asi. Mi pakhat cu Pathian zangfahnak hnuaiah a tthang so maw tthangso lo ti ziangtin kan thei thei ding. A pakhatnakah hihi ka sim zo, kanmah te thutthen aw dingin theihnak kan tlasam tuk ruangah kan kiangkap ummi pawlin thaten in thei fiang sawn a si. Cuitlunah hitin ka sang bet duh, zangfahnakih tthansohnakah theihtheihnak le hminsinnak tumpi a um asi. Cu pawl na hmuh tikah thlarau tthangso mi na hmu asi. Himi hminsinnak le theihtheihnak pawl hi a sangsang ten ka run tarlang tum ding.\na. Mi pakhatkhat zangfahnakah a tthangso ti kan theihtheihnak pakhat cu tangdawrnakih tthansohnak hi asi. Thlarau lam a tthangso mi pa maw nu cun kumtin te amai sualnak, a tlaklonak le a tlinlohnak pawl a hmu fiang aw sinsin. Pathian mi pawlih an rak sim vek hin sim duhnak thinlung a nei ve: Job vek in, 'Mi bawrhhlawh ka si'; Abraham vekin 'Kei cu leivut le vutcam men ka si'; Jacob vekin, 'Na zangfahnak a fate bik hman hmu tlak lo ka si' , David vekin, 'Ti-bawrhlawh tu ka si', Isaiah vekin, 'Hmur thiang lo mi ka si', Piter vekin ,'Lalpa, keicu misual ka si’ (Job.40:4;Semtirnak18:27;32:10;Sam.22:6;Isai.6:5;Luke5:8).\nPathian cu a naih deuhdeuh ih Pathian thianhlimnak le famkimnak a hmuh fiang sinsin tikah amai nunah siar cawk lo tlaksamnak le bawrhhlawhnak pawl fiang sinsin in a hmu aw asi.\nVanram zinzawh ih a khualtlawnnakah a feh hlat poh le Paulin ziang a rak sim duhsan tihi a thei fiang sinsin, "A famkim cia mi ka si lo", "A tirhmi tiah kawh ka tlak lo", "Mi thianghlim pawl lakah a tebik hnakih a tebik ka si", "Misual khawnbawlpa ka si" ( Phi.3:12;II Kor.15:9; Eph.3:8;I Tim.1:15). Cawimawinak ni a naih vivo tikah theirah hmin bangin a lu a kun deuhdeuh asi. A nunnakah eng a tam poh le a thinlung sungih sualnak le tlinlonak pawl cu fiang sinsin in a hmu. A pianthar pek ahcun tui a hmuh hnakih malte lawng a rak hmu asi ti a lo sim thei ding. Zotalin zangfahnakah tthangin a thei aw maw? Hihi fiang aw, a tthang a si ahcun tangdawnakah tthang ding a si.\nb. A dang pakhat, zangfahnakih tthansohnak hminsinnak cu kan Lalpa Jesu Khrih zumnak le duhdawtnakah tthansoh hi asi. Hmasawnmi thlarau cun Khrih ah hngat awknak a nei sinsinih hivek Rundamtu a neih hi a lung a awi sinsin. Rinhlelh ding a um lo, a zumpek te ahcun Khrih ah thil tampi a hmu ding. Khrih aiawhnak cun zumnak le ruahsannak a pek. Asinan Khrih ah a tthansoh vivo tikah a mang hmanih a rak man ban lomi thil thawng telin a hmu ding. A duhdawtnak le huham cahnak, a thinlung le a tumtah mi, a duhdawtnak le a aiawhnak, a palai ttuannak, a puithiam ttuannak, thutthentu a ttuannak, Sibawi, Tuukhal, Rualpi ttha sinak, hi pawl tlunah sim cawk loin a tthangso mi thlarau cun Jesu thawi an peh thlaih awknakah a hmu fiang sinsin ding. A tawi zawngin a thawkih a rak hmuh dah lomi a thlarau in a mamawhmi pawl kha Khrih ahcun a hmusuak thluh hai asi. Mi pakhatkhatin zangfahnakah a tthangso maw ti a theih a duh maw? Khrih ah a tthangso mi a theihnak kha zoh seh.\nc. A dang zangfahnakah thlarau nun tthansohnak hminsinnak pakhat cu nun thianhlimnak le ttongkam thianhlimnak hi asi. Thlarau ah a tthangso mi pa cun kumtin ten Sual, Satan le Leitlun parah nehnak a nei sinsin. A thin tawinak, a ttongkam, a tuahnakah a fimkhur deuhdeuh. A nunnak ziangkimah a nuntudan hi fimkhur zetin a zoh fiang deuhdeuh. Ziangkimah Khrih bang dingah le a hmuihmel keng dingah a zuam sinsin. Cuitlunah amah Zesu zohtthim in a thlun tum ringring. Cuticun Khrih ah a hngat aw sinsin. A hlanih a hmuh tonmi le a dinhmunah a lungawi tawk lo. Dunglamih thil pawl cu a hngilhta hai ih hmailam thil pawl kha a ban vivo. 'Saang deuh deuh, tlunlam pan deuhdeuh', 'hmailam pan deuhdeuh', hmasawn deuhdeuh' ti hi nitin a thuput mi asi ringring (Phi.3:13). Hi leitlunah Pathian duhnak thawn a rem aw mi thinlung duhnak neih ding hi a duh ih a cak zet. Vanramah a thupi bik thilih a ruahmi cu Khrih ih hmaika hmuh hnu ah sualnak hmuahhmuah thawi then awk hi asi. Zotalin zangfahnakah a tthang tiah a thei aw maw? Cuti a sile a tthangsomi thianhlimnakah zoh aw seh.\nd. A dang zangfahnak hnuaiah thlarau nun tthansohnak hminsinnak pakhat cu thlarau ah a thaw ti mi le ruahnakah tthansohnak hi a si. Thlarau a tthangso mi-pa cun kumtin ten thlarau nunah phurnak a nei sinsin. Hi leitlunih mawhphurhnakah a ngaihthah lo. A nunnak thawn a pehtlai mi hmuahhmuah ah rin um zetin a ttuanih zaidam zetin le fimkhur zetin a tuah. A insangah maw a hnattuannak hmunah maw khuitawk hmun khalah a mawhphurhnakah a fimkhur ringring. Asinan a duhbik mi thil cu thlarau lam thil a si. Hi leitlun mawinak, phurnak, le leitlunmi ih ngaisan mi thil pawl hi a thinlung sungah a nep sinsinih cuvek thil pawlin a thinlungah hmun tampi a luah nawn lo. Hi leitlunah a hnawmhnawih aw mi pawl khal misual tuk vekin a ngai cuang hai lo, hivek pawl cu hremhmunah an tla ding tiah a au ciamco lo. A thlarau mi sinakin a in hnen pawl thawn ralah a can ter lo. Leitlun thil pawl cu a mithmuh ah an nep deuhdeuh ih a thinlung sung te cun thil lolam men in an lang thluh. Thlarau lam rualpi, thlarau lam hnattuan, thlarau lam thurel khawm le ti-ti nak pawl hi a hrangah man nei sinsin in an lang. Zangfahnakah a tthangso ti zotalin a thei aw maw? Cuti a sile, a sunglam nunah a thlarau in 'thaw' a timi kha zoh seh.\ne. A dang zanfahnakah a tthangso mi hminsinnak pakhat cu a tthangso mi duhdawtnak a si. A tthangso mi thlarau neitu cun kumtinte duhdawtnakah a tthangso sinsin- a biktakin Khrih ah u le nau pawl a duhdawtnakah. A duhdawtnak a tthangso ti cu amah le amah a lang awter ding; ngilneihnak, midang hrangih har tuar duhnak, zohrang khalih thilttha tuah duhnak, tirhsiannak, lainatnak, thuruat thiamnak, thinlung nemnak, le mi zawnruah thiamnak pawl ahhin duhdawtnakah a tthansohzia cu an lang ding. Cuticun amah le amah mi hmai ah thinnemnak le thinsaunak pawlin a lang aw ter dingih a kiangkap minung pawl thawi pawlkawm awknakah el awknak hnakin zawiawinak le ngaithiamnak pawl a suahter sawn ding. A tthangso mi thlarau cun midang pawl nuntudan khal a ttha bik siter a duh ding, mi tthatnak dingah ziangkim a zuam dingih ziangkim a ruahsan ding. (Ziangvek misual hman Khrih ah rundam si in Thlarau in a ti danglam thei a si ti zumnak a nei dingih ruahsannak thawn a pawlkawm ding). Zangfahnak hnuaiah mi pakhat cu a thlarau nun a tlusia ih a dunglamah a tawlh a si ti kan theihtheinak (hminsinnak) pakhat cu thildang ziangdang hnak hmanin midang tlaksamnak le tlinlonak pawl phawrhsuaknak hi a si. (Zumtu pakhat thlarau lamah a tluksiat tikah amah le amah misual vekin a hmu aw thei nawn lo ih a kiangkap um pawl hrangah mawhsiattu le sawiseltu ah a cang riangri). Zotalin zangfahnakah a tthangso maw ti theih a duh maw? Cuti a sile a sunglam nunah a tthangso mi duhdawtnak kha zoh seh.\nf. A dang zangfahnakah a tthangso mi theihtheinak pakhat cu thlarau hrangah thilttha tuah duhnak ah felnak thawn hmasawnnak hi a si. A tthangso mi thlarau cu kumtinte thlarau hlo kaihnakah a phurnak a tthang sinsin ding. Ramsung ramlengah rawngbawlnak, Thuthangttha karhzaiternakah a hmang aw sinsin ding. Thuthangttha phuansuahnakah a phurnak a tthangso sinsin ding. Ziangkim a tuahnakah a pitling lomi a hmuh tik khalah a bei a dawng lo ding. A upat vivo tikah a hrangah zianghman hlawknak um lo hman sehla Khrih hmin hrangih ngaihtuahnak le khawkhannakah a ttumsuk lo dingih a tumtahnakah Khrih hmin phuanzarhnak cu a thupi bik ringring ding. A rah suakmi cu ziangvek si hmansehla a tuah sunzawm vivo ding, peknak, thlacamnak, thusimnak, thu phuansuahnak, zumtu unau vehvaihnak, le thlaru lam hnattuannak pawlah a nun a hmang aw ding. Thlarau lamih tlakniamnak pakhat cu midang thlarau hrang tthatnak ngaithahnak le Khrih ih lalram ngaihthahnak pawl hi a si. Zotalin zangfahnakah a tthang so maw tthang so lo ti a thei aw ding maw? Cuti a sile thlarau hlo a ngaihvennak hi zoh seh.\nHi pawl hi zangfahnakah a tthangso le tthangso lo theihtheihnak le hminsinnak pawl an si. Hi pawl hi ziangtin kan thei ti tthaten cekfelin ruat hnik uhsi. Tulai ih khristian ti aw pawl hin an duh lo ding ti ka thei. Vancaler ih sakhua nun neitu pawl, sakhua nun cu a kumkhua ih hnih ziamziam ringringnak ti phun ih hmang tu pawl, harsatnak le thlarau doral lenglam sakhuanak nei tu pawl, cuvek sakhuanak nei tu pawl cun tui thlarau lam tthansohnak hminsinnak pawl ka lo hmuh mi hi 'dan-pa-ngai', 'tisa sinak', 'mah le mah hrengsut awk nak' le thil mumal lo men a si an lo ti ding. Zianghman bawm thei mi ka nei lo. Ziang ti ttha! Himi thu ahcun zohman upatnakin 'Pu' ti ah ka ko hai lo. Ka thu fehpi mi hi Thuthiang thawn feh tlangih buuk aw ton ding lawng ka duhmi a si. Ka simmi pawl hi Thuthiang thawn mil aw le buuk aw ton lawng si loin hi leitlunah a rak nung dah mi thianghlim pawl nunah an rak hmuh tonmi pawl thawn a mil aw a si ti ka fiang. Sankhat hnu sankhatah mi thianghlim pawl nun hin tui ka sim mi pawl hi a takin zumtu mi thianghlim pawl nunah a thlen zia an lang ter. Hi hminsinnak paruk ka tarlang mi pawl kan hmuh theinak mi pakhatkhat in hmuh hnik aw. Amah cu tui ka thu sutnak hi lungkim um zetih sang thei tu a si ding: Kan tthang so maw?\n3. Thlarau hmasawnnak bungrua pawl\nA pathumnak le a netabikah ruat tlang dingih ka rua hman mi cu, zangfahnakih tthansoh a duh tu pawl hman dingmi 'bungrua' a si. St.James ih ttongkam pawl hi theihhngilh lo ding mi an si. 'A ttha mi le a famkim mi laksawng hmuahhmuah cu vancung ihsin a ra mi an si' (James1:17). Hihi thildangah a dik vekin zangfahnakih tthansohnak thu khalah a dik a si ti cu rinhlelh ding a um lo. Hihi Pathian laksawng a si. Asinan kan thinlung sungah kan ret ringring ding mi cu a rua hman cia mi 'Bungrua' pawl hmangih hna ttuannak ahhin Pathian a lung a awi a si. Pathian in zumtu pawl tthansohnak hrangah hman ding mi Bungrua (Hmanrua) pawl le ziangkim tawpnak pawl khal a rua hman cia. Curuangah zokhal zangfahnakah a tthangso ding mi cun Pathian rua hman cia hmasawnnak bungrua pawl hi a hman tengteng a ttul a si. Zumtu pawlin hi Pathian rua hman cia hmasawnnak bungrua pawl hi an ngaihthah pang ding ti ka phang. Mi tampi cun anmah in hma sawn an duh vekin mi dang hmasawnnak khal an duhsak. Asinan hitin a hrek cun an ruat, “Pathian in tthangso dingah laksawng pek hleice mi a nei ih cu pawl lawng an tthang so”. Cule annih cu cui tthansohnak laksawng hleice cu an co ve lo ruangah an tthangso loin an um kel te ah lungawi tawk ding an si tiah an ruat aw. Hivek ruahnak hi thuphan tawmtawhlawt a si ih tu ah ka tha neihsun suah ih ka sim rero mi thaw khalin a kalh aw a si. Ka simmi hi ka casiar tu pawlin an thliarhrang thei ding ti ka zum. Zangfahnakah tthansohnak cu Pathian rua hman cia 'bungrua' pawl hman thiamnakah a tthum aw ih zovek zumtu khalin hman theih thil a si. Curuangah zokhal thlarau lamah a tthangso tu pawl cu hi Pathian rua hman cia "bungrua" pawl an hman ruangah a si.\nPathian ruahman ciami hmasawnnak hmanrua pawl pakhat hnu pakhat ka tarlang hlanah ka casiartu pawlin an ngai pawimawh theinak dingah thu malten ka sut ta hai ding. Zumtu pakhat a tthansoh thei lo nak hi amai mawh asilo tiah a ruattu pai thuphan suangtuahnak hi sanmureng hrangin hlawn hlo aw. Cule hihi na ruahnak sungah ret aw, Thlarau kaihthawhmi pakhat zumtu hi mithi vek si dingah Pathian in a sersiam thar mi a si loih mawhphurhnak le thiltitheinak tumpi nei dingin Pathian in a kaihthawhmi sawn a si. Solomon ih ttongkam hi na thinlung sungah cam ringring seh, 'A taima mi pai thlarau cu thau ter a si ding' (Thu.13:4).\na) Thlarau nun tthansohnak dingah a lotheihlo ih ttul mi thil pakhat cu zangfahnak bulpak hmanrua pawl hi taima zetih hman ttangkai hi a si. Hi bulpak thlarau lam hmanrua pawl hi zumtu mimal pakhat cio in hman ttul mi a si ih midangin hman sak awk, ai awhsak awk, le bawm awk theih khal a si lo. Hi mi mila hmanrua hnuaiah a telmi pawl cu: mahte thlacamnak, mahte Baibal siarnak, mahte hlan awknak (meditation) le mahte cek awk felnak pawl an si. Hi thil pathum pawl hmangih nunpi dingah harsatnak a tuar paih lo tu cu ziangtik hmanah tthansoh ding khal beisei hlah seh. Hi hmanrua pawl hi khristian mimal nunah a lotheihlo ih hman dingmi hmansawnnak hrampi pawl an si. Himi a tuah paih lo le a ngai pawimawh lo tu pa cu a feh sual pumhlum a si. Hi mi an ngaihthah nak ruangah khrihfa ti aw mi tampi pawl cu hma an nawr vivo thei lo. Anmah te bulpak thlacamnak hi zianghmanah an ngai lo. Thinlung phur lonak thawn an Baibal cu khui maw lak cang ahcun an siar theu. Anmah te ttha te ih ngaihtuahnak can an hmang dah lo ih an thlarau dinhmun an ruat dah lo. Anmah te mimal nunah Pathian Thlarau thawn pawl awknak nun an nei lo.\nTuisan zumtu pawl hi ttihnung zet can le dinhmunah kan um a si ti au rero hi umze nei lo a si. Tuisan hi sakhuanak lamah hmanhmawh zetih cangvaihnak, phur hlawptlonak, pawnlang sakhua mi sinak san a si. Mi tampi cu 'khatlam le khatlamah' an vak celcelih theihnak cu a pung a si (Dan.12:4). Mi thawng tampi cu mipi khawmnak hmunah feh in, thusim tthattha ngai dingah, ziangvek khal sisehla an sunglam phurnak a cawkphur tertu cangvaihnakah tel dingin an man cia rignring. Mi malte lawngin 'thinlung ciamciam ten ruahnak an nei' (Sam 4:4). Asinan mah le mah thinlung tthaten ruat aw ciamciam dah lo tu pawl nunah thlarau lam tthansohnak taktak a um khaat zet. Tui hlan kum zahnih hrawngah kawhhran zumtu pawlin tulai zumtu hnakin an Baibal hi an rak siar ttha sawn ding ti ka zum. Kan thlarau lam hmasawn kan duh ahcun mimal sakhuanak hi hmaisa ah thinlung pe uhsi.\nb) Pathian zangfahnak hnuaiah tthangso dingin a lotheihlo ih a ttul mi a dang pakhat cu vangtlang hman mi hmanrua pawl fimkhur zetih hman thiamnak a si. Hi hmanrua pawl hi zumtu mi pakhat cio in Khrih kawhhran milesa sinakin a neihmi a si ti ka thei. Hi vangtlang hmanrua pawl cu: cawlhni hmannak, Pathian minung pawl thawi Pathian biaknak, thlacamnak, thuthangttha simnak/ngaithlaknak le Lalpai zanriah kilkhawmnak pawl an tel. Vantlang hmanmi hmanrua pawl hman thiam danih zirin zumtu pawl thlarau lam hmasawnnak a um a si. Pathian in kan tthansohnak dingah in pekmi hmanrua pawl hi phurnak um lo le thinlung tel loin hman a awl zet. Hi pawl hman nal dekdeknak hin a man khunnak a nep ter sawn ttheu. A thawmvang kelte theih salnak, ttongkam kelte hmansalnak, le tuahdan pa-ngai ih tuah ttheu nak pawl hin ihhmuh a suakter ih phur lonak a suahter men thei. Hihi a hmin thangih khrihfa ti aw pawl an tluksiatnak a si. Tthansoh kan duh ahcun kanmah le kanmah kan kil awk thiam a ttul. Hi hmanrua pawl ngaihthahnak ruangah Thlarau cu vawitampi riah siatter in a umih a hma laknak pawl vawi tampi cu ti siatin a um ttheu. Kan zum pek kumih kan thinlung phurnak vek thawn kan thlacamnak hlun pawl kha cam in kan hla hlun pawl kha sakin, kan khuk bilnak kelte ah bilin, thutak kan theih mi pawl cu thinlungah tharter ringringin kan nun hi tharter a ttul. Mi pakhatkhatin a rawl a ei ttha duh lo ahcun a hriselnak a ttha lo a si ti theihtheihnak pakhat a si. Cuvek thotho in kan thlarau lamih hmasawnnak hmanrua pawl kan ngaihthah ih a manhlatnak kan hloh tikah thlarau ah kan tlaksiatnak langtertu a si. Vangtlang bungrua hman mi pawl kan hman tikah thinlung ti tak zetin hmang uhsi (Thusim. 9:10). Cucu kan tthansohnak lamzin a si.\nc) A dang pakhat ka sim duh bet mi cu kan nitin nunah thil fate bik tiang fimkhur zetin hman thiamnak a si. Kan thinsaunak, kan ttongkam (Kan lei hmandan), kan mawhphurhnak, kan tikcu hmandan pawl hi ralring zetin hman thiam ahcun thlarau lam hmasawnnak ah mi lam a hruai a si. Nunnak pakhat cu a rei lam kan tuak a si ahcun ni tampi kawm khawmmi a si ih, nikhat cu nazi tampi kawm khawm aw a si vekin nazi pakhat sungih thil cang mi pawl hi ngaihsak lo dingle pawi ti lo ih umsan men ding a si lo. Thingkung pakhat hi a hram sunglam in maw, a kung sung muril in maw a nget thawk tikah a hnah zimte in maw, a hnge zimte ah maw theih thawk a si theu. Ca ngantu pa cun 'Thil fate a ngaihsak lo tu pa cu malteten a siat ding' tiah a ti. Hitin a cang mi a takin hmuh ding a um. 'Fimkhur tuk, thil cik fel tuk tiin' midang pawl in an duh le in hnihsan hai seh. Kan fehnak lamzin hi thinsau ten thlun uhsi, ziangkim cikfeltu Pathian kan bia asi ti hi thei ringringin, kan Lalpai in hmuhter mi pawl hi a fate ihsi thawkin a tumbik tiang fel le famkim zetin thlun ding kan si. Sualnak hnak cun kan khros hi nitin nazi kar tin ten phur ringring ding kan si. A nung mi thingkung pakhat cun a hnge le a ttek tinte ah hnahhring le tuaino a neih vekin kan khristiannak khalah cerhno thawn a hring ringring mi nunthar neih kan tum ding mi a si. Hihi tthansohnak lamzin pakhat a si.\nd) Kan thlarau lam hmasawnnak dingah a lotheihlo ih thil ttul mi pakhat leh cu kan rualpi pawl mi le kan umpi mi pawl ralrin a si. Rualpi pawlmi hnakin mi pakhatkhatih nuntu hi a danglam tertu thildang a umlo kan ti asile kan sual lo men ding. Kan kiangkapih um pawl nuntudan le ttongkam pawl kan cawngih tthatnak hnakin siatnak cawn awk a awl, cucun lungawilonak mi a thlen theu. Damnak si loin nathrik pawl kan kai awl deuh ttheu. Khristian ti aw mi pakhatkhatin Pathian rualpi a si lomi pawl, leitlunih a thlaih aw ringring tu rualpi kha a mai duhnakin a hril asi ahcun a thlarau cu hliam a tuar tengteng ding. Leiltunah cutivek dinhmunih rawngbawl hi a har ti tlak a si. Asinan Pathian mi lo le leitlunmi pawl thawn kan rualpi tthat ahcun cuhnakin a har sinsin. Rualpi le nupi ham mi fuhlo ruangah mi hrekkhat cun an thlarau lam hma an sawn thei lo phah. 'Rualpi ttha lo cun ziaza a siatter'. 'Leitlun thawi rualpi tthat cu Pathian thawn ral a si' (IKor.15:33; James 4:4). Kan thlacamnak, Baibal siarnak, hna ttuannak tikcu, kan thlarau, kan rundamnak, a ra thleng lai dingmi lei thar le vanthar thu thawn peh aw in kan tthansoh theinak dingin bawmtu rualpi ttha kan neih tum hrimhrim a ttul. Rualpi ttongkam in siatnak a suahter ding maw, tthatnak a suater ding maw ti zoso a sim thei um? Rualpi ttha neih hi tthansohnak lamzin pakhat a si.\ne) Cun, Jesu thawn catbang lo ih pawlkawm awknak neih hi ttansohnak ah a lotheihlo in a ttul mi a si. Cutiin ka sim tikah zohman in Bawipa zanriah thu ka sim tiah ruat hlah seh. Cuvek thu ka simmi a si lo. Ka simmi sawn cu zumtu pakhat nitin te a Rundamtu thawi pawlkawm awknak nun, zumnak, thlacamnak, le thutak ah hlan awknak pawl lawngin a cang thei mi a si. Himi khrihfa nuncan hi minung malte lawngin an theih mi le an nunpi mi a si ding ti ka phang. Mi pakhat cu zumtu diktak, lungpi parah a bunmi aw mi nunak neitu si nacingin Khrih insangah a canpual hnakih niam dinhmunah a rak nung ringring thei. Jesu Khrih thawn peh zawm awknak nei na cingin Jesu Khrih thawn malte lawng pawlkawm awknak neih theih a si. Cuvek cu mi tampi tonmi a si.\nMi thianghlim pawlin an nitin nunah an rak nunpi mi Khrih ih sinak le Khrih ah zumtu’i dinhmun pawl hi milai suangtuahnak men an si loih a takin a um mi a si. Khrih le a zumtu pawl pehzawm awknak Thuthiangin a simmi pawl cu: Mopa le monu, Lu le taksa peng; Sibawi le mina damlo; Thureltu le thubuai neitu; Tuu khal le tuu rual pawl; Zirhtu le tlawngta pawl - hi pawl hi an si. Himi pehzawm awknak pawl hin Khrih le amah zumtu pawl kar lakah neihniam zetih pehtlaih awknak a um a si ti a langter ih zumtu’i nitin nun mamawh mi pawl dilnak; phurrit tthumnak; thinlung ruahnak lam hmuh tu le ziangkim nun khawsak danah kai hruai tu ah a takin hman a si. Khrih thawi nitin nun pawlkawm awknak ahin Khrih in misual hrangah a rak tuah mi pawl zum satliah men hnakin danglam zet nunpi ding a um a si. Cuticun Khrih thawn nai aw vivo in' (rinsannak thawn amah ah tthum aw sinsin in) duhdawtnak le rinsannak thawn Khrih ah hngat awknakin pawlkawm awknak neih a si. Khrih ah hnat aw in Khrih in ttha a ti mi cu ttha ti ve in le ttha lo a ti mi cu ttha lo ti ve thei nak neih sinsin a si. Hi pawl hi pawlkawm awknak ka ti mi cu a si.\nA diktakin Khrih thawi pawlkawm awknak nun a takih nunpi lo tu cu Pathian zangfahnakah an tthangso thei lo ding tiah ka zum. Kulmuk pawl theihdan tlangpi vek, Khrih cu Pathian le milai lakah palai a si ih thiamcoternak cu zumnak in a si ti kan zumnak hin lungawi tawk ding kan si lo. Khrih ah kan hngat awknak ahhin kan ziangkim tthum ding kan si ih kan nitin nunah amah thawi pawl kawm kan zir a ttul. Umhmun zumnak hnakih hla fehsuak ding kan si. Kan rualpi kan nel hnakin Khrih cu nel sawn ding kan si. Kan duhmi hmuahhmuah amah theihterin, kan harsatnak hmuahhmuah amai hnen thlen in, kan kekar tinte amah rawn in, kan riahsiatnak hmuahhmuah amah sim in, kan lungawinak hmuahhmuah ah amah telter in, nitin kan nunnakah amai parah zau in, amah zoh ringring ding kan si. Hihi St.Paul ih rak nun khawsak dan a si: 'Tisa ih a tui kan nun hi Pathian Fapa zumnakih nung ka si'. 'Kei ka hrangah nun hi Khrih a si' (Kal.2:20: Phi.1:21). Hivek nun an neih lo ruangah mi tampi cun Pathian thangttatnak hla kan sak mi pawl mawinak zianghman an hmu theilo. Curuangah hivek nuntudanin a nung tu, Khrih thawi tlaitluan pawlkomnak a nei tu hi a thlarau a tthang ding ti ka khihhmuh duh mi a si.\nPathian zangfahnak hnuai ih tthansohnak thu hi vialin ka tanta hrih ding. Tikcu in in daih sehla cu tampi simding a umlai. Asinan a mawitawk cu ka sim zo tiah ka ruat. Ka casiartu pawl hnenah himi thu hi a thupi le a kau zet mi thu a si ti ka theihter zo tiah ka ruat. A tak kan nunram hrangah kan zir ding thu pawl thawn ka thu ka ti tawp hrih ke.\n1) Himi cahnah hi zangfahnak hnuai ih tthansohnak thu zianghman a thei lo tui kutah a thleng thei men. Sakhuanak thu hi malte lawng a silole zianghman ngaihsak lo lawlaw a rak si men thei. Cawlhni tinte biak inn feh ttheu ih khawm ttheu nakin khrihfa tla a bang men thei. Cuvek minung cun thlarau nun an nei lo ih hmasawn ding khal an nei lo. Cuvek pawl lakah mi pakhat na si ve maw? Na si ahcun zangfah um zet dinhmun ih um na si.\nKum le can hi an liam vivo ih tikcu hi a zam in an zam. Thlanmual hi a khat deuhdeuh ih insungsang minung khal a mal aw deuh deuh. Thihnak le tthen awknak hin in neih deuhdeuh . Asinan, na thlarau hrangah mi itthat vekin na nung! Ziangtluk mumal lo saw na si! Ziangtluk atnak hnuai ah saw na um? Hi hnakih mah le mah thah awknak a um nawn kei maw?\nKhua a tlai tuk hlanah tho aw, tho aw, thihnak ihsin tho aw la Pathian ah nung aw. Na Rundam tu le Rualpi a si theinak dingah Pathian kut vawrhlam kutih a totu hnenah her aw thlang aw. Khrih hnenah her aw la na thlarau hrangah naa pi’n ttap aw. Ruahsan ding a um lai. Lazarus kha thihnak ihsin a kai tho tu kha a thleng aw hrih lo. Nuhmei nui fapa mangbang thlak zetin a kai tho tu khan na thlarau thihnak ihsin a kai tho thei a si. Hmakahtte ah, a tu rori ah amah cu hawl aw: catuan ih hloral ding na si lo ahcun Khrih cu hawl aw. Tum ringring, ruahsan ringring, sim rero, le ziangmaw puhmawh rero, ziangmaw beisei mi nei ringring, duhthusam ringringin um hlah aw. Khrih cu hawl aw la na nung ding. Thinlung thup in puhmawh ding le beisei ruk mi nei ringring aw hlah. Cuticun na nung dingih na tthang ding.\n2) Himi cahnah hi zangfahnakih tthansohnak a duhtui kutah a thleng men ding. Asinan, tufangah zianghman theih mi nei loih um a si thei. A thawk ih an pianthar ve ten zianghman hmasawnnak ding an tuah lo. Cuvek cu, 'mah le mah zum aw zet le hnangam zetih um tu pawl' (Zaph.1:12) an bang. Kumkhat hnu kumkhat an hmasawnnakah a mah kel, an hmuhtonmi a mah kel, an theihnak a mah kel, an zumnak a mah kel an tuahnak a mah kel, sakhua cangvaihdan a mah kel, an ttongkamseh a mah kel,cutiih anmah kel dinhmunah a kel an awh thei ahcun an lungawi tawk men a bang. Putar, pitar thizik bangin an ttunghmunih an kel an awh ahcun an lung a awi tawk. Hmasawnnak nei in an lang dah lo. Hivek milai pawl lakah mi pakhat na si ve maw? Na si ve ahcun na canvo le na mawhphurhnak thawn na siding mi hnuai lam pi ah na nung lai ti nak a si. Tuican hi nangmah le nangmah cek aw fel dingah tikcu can ropi a si.\nKhrihfa taktak ka si ti awk theinak na nei si, na tthnsoh lo ahcun nangmah ah thil ciangkuanglo (felfailo) a um ti nak a si. Hmun khatkhatah ttha lo zetih damlonak na nei a si ding. Na thlarau kha amah kelin um ringring ding cu Pathian duhdan a si lo. 'Pathian in zangfahnak cak sinsin in a pek' hai ih 'a siahhlawh hlawhtlinnak ah a lung a awi a si' (James 4:6; Sam 35:27). Na thlarau a mah kelin na um ter tikah na lungawinak maw na tthathnemnak khal a si thei lo. Hmasawnnak um loin mi hrangah tthatnak khal na tuah thei dah lo ding. Himi hmasawnnak neih hi thil thupi ngaingai a si! Hihi na thinlung sung ihsin thungaithlakin hawl ding na si. Na tthangso lo asi ahcun thil thuhruk mi a um tengteng ding (Job15:11). San a um tengteng ding.\nKa lo khihhmuh mi hi tuah aw. Ziangruangah na dinhmun kelah na ding ringring ti hi thei suak dingah tuisunah tthaten ruatsal aw. Rin um zet le thutak zetin na thlarau kut thawn na sunglam kha vun dap hnik aw. Na sunglam nun kha khatlam deng ihsin khatlam deng tiang vun dap ttha hnik aw la na kut a lo bangter lole a lo dohtu ziang maw tal a um ding. Thlarau lam Sibawi thiam Lal Jesu hnenah feh aw la, na sunglamih na thlarau natnak kha lo ti dam dingah na thinlung za ten rinsannak thawn va pan aw. Tuihlanih na dil dah lo vekin phundang le duhnak nasa zet thawn pan aw la na damnak ding a si ahcun na kut vawrhlam tan maw na mit vawrhlam phorh khal pawi ti aw hlah. Asinan na thlarau cu a tthansoh lo ahcun na lungawi taktak dah aw hlah. Daihnak na neih theinak dingah le hman ttangkai mi na si theinak dingah ziangruangah na tthangso lo ti zoh aw fel aw.\n3) Hi ca hnah hi a tthangso zet nan tthansohnak a ngaihsak lo tu pawl hnenah a thleng thei men. An tthansoh ruangah an tthangso ti an theih awk lonak a si. Hnuai dawrnakah catbang loin an tthansoh ruangah an hmasawnnak pawl thei aw loin an um sawn a si.\nMoses kha Pathian thawn tlang parah an pawlkhawk awk hnu ih a rung ttum tikah eng thawn a khah vekin an nih khal an eng ve a si. Asinan, Moses bangin an sinak an thei aw lo (Sualhlan 34:29). Hivek khrihfa pawl hi an tam lo kan ti thei ding. Asinan khui maw lakah cun hmuh ding an um a si. Vancungmi rung thlawng vekin khui maw hnihkhat ngaingai an si. Cuvek a tthangso mi khrihfa innhnen nei tu cu an vanttha a si. Anmah pawl thawi hmuh le ton awk hi leitlunah vanram hman vek a si.\nCuvek minung pawl hnenah ziang thu saw ka sim ding! Ziang sim thei ding saw ka neih? Ziang sim ding saw ka si? An sia-ttha-theihnak cu tthangharh in an tthansohnak cu theihter in an lung ka awiter ding maw? Cu pawl lakah zianghman ka tuah lo ding. An hlawhtlinnak pawl ka hmuhter hai dingih midang hnakin an ropit deuh nak ka theihter hai ding maw? Pathian in a duh lo. Cu pawl zianghman ka tuah lo ding. Cuvek pawl sim rero nak cun zianghman an hrangah thathnemnak a pe lo dingih tikcu cem men a si ding. A tthangso ti a theih awknak pakhatkhat a um a si ahcun a sualnak ih a thukzia, a kauhzia le a thlinlo zia a theih awknak hi a si ding. Amah le amah ah cawisan awknak ding zianghman a hmu dah lo. Amah le amah hi a ttangkai lo nak le misual khawnbawl a sinak pawl lawng hi a thei aw. Hihi mi thianghlim pawl in thutthennak ni ah Lal Jesu an sannak ding a si, "Lalpa ziangtik ahsaw na ril a rawn ih rawl kan lo pek dah? (Mth.15:27). A cancanah misual pawl le mithianghlim ropi pawl hi bang awknak te an nei. Zohman an dinhmun taktak an thei aw lo. Pakhat cun a mai sualnak a hmu thei lo, cun a dang pakhat cun Pathian zangfahnakah a tthansohnak a thei aw lo.\nSikhalsehla a tthangso mi khrihfa pawl hnenah ziangtal ka sim lo ding maw? Ttongkam khat tal sim theimi ka nei lo maw si? Aza te kawmih ka sim thei mi cu catlang pahnih te sungah a famkim: Hmailamah feh vivo aw?' 'Feh vivo aw' ti a si.\nThinnemtuk, Khrih ah zumnak tamtuk, thianghlim tuk, ruahnakah thlarau mi tuk, duhdawtnak nei tamtuk, midang hrangah thilttha tuah tamtuk ti ding khawp in neihmi kan nei thei dah lo ding. Kan dunglamih thil um pawl cu theihhngilh in hmailamih thil um pawl kha ban sawn uhsi (Phi.3:13). Hi thu khalah khrihfa pakhatin a tthatnak bik cu a Lalpa thotho ah a si. Hi leitlun kan nun sungah ziangtlukin kan zuam rero hmanah tha tuk dinhmun kan thleng thei dah lo ding ti hi fiang uhsi. Leitlunmi pawl cun tthatuk ih theih awknak tla an nei men thei, asinan khrihfa pawlih tthatnak cu Khrih Thlarau ihsin a ra mi a si ih kan zohtthim ding mi cu amah kan Lalpa Jesu Khrih a si ringring ti thei uhsi.\nSakhuanakah a ttha tuk le a luan tuk dinhmun kan thleng thei ti ruahnak dik lo hi hlawnhlo verver ding a si. Hihi satan ih thuphan duhzawng tak a si ih a thuphan khawl ihsin a suahter mi a si. Curuangah leitlun sakhua mi ti aw pawl mitampi cu ttha tawkin an theih awk tikah porh awknakin an khatih an kiangkap ih a ttawnttai deuh mi an unau pawl parah zangfahnak thawn bawm hnakin nautat awknak le zohniam awknak a suahter ttheu ih zumtu lakah buainak a suahter ttheu. Cun anmah le anmah cu satan thang sungah an tla a si ti an thei aw lo ttheu. Hivek zumtu ti aw pawl at le hlawptlo nak ruangah khristian sakhuanakih tthat lo nak tiang mi hrekkhatin an sim theu. Cutikah kan theih dingmi cu hivek phurnak le thlarau mi si awk ternak ahhin ziangmaw phurnak thlarau cu a um a si ti a fiang. Asinan mi pakhatkhatin a siat thei mi milai taksa ahhin zumtu pakhatkhat cu a nunnem tuk, duhdawtnakin a khat tuk, a thianghlim tuk, thilttha a tuah tam tuk a si, a ti ahcun cu-pa-cu mibang lo maw thluak kim lo a silole theihnak famkim lo mi a si ding. Nawmcennak le sumpai hawlnak ahcun a hla tuk thlen theih a si. Asinan, a dik mi khristian biaknak sungah thilttha tuah tamtuk ti le Khrih dungthlun hla tuk ti a um thei lo.\nKan sakhuanak ahhin kan innhnen pawl zoh in cuai thlai aw ding kan si lo. Cutin kan inhnen pawl zoh in kan tuah a si ahcun kan innhnen pawl hnakih kan tuah tthat deuh nak kan hmuh tikah kan lung a awi tawk dingih mahte porh awknak thang sungah kan tla pang ding. Hihi satan ih thang pakhat a si. Kanmai hnatuan te hi zoh uhsi. Cucu na hrangah ziang a pawi? 'In thlun sawn aw' tiah ngan a si (John 21:22). Famkimnak taktak hi kan thleng thei lo a si ti thei cingin hmailamah nawr sinsin uhsi. Khrih ih nuntudan hi kan nuntudan ah le kan zohtthim dingah hmangin hmailamah nawr sinsin uhsi. Nitin kan nunnakah kan tthatnak bik hman hi Pathian hmai ahcun rapthlak zetih sual le bawrhhlawh a si ti thei cingin hmailamah pan sinsin uhsin. Midang hnakin kan ttha deuh maw, ttha deuh lo maw ti hi Pathain hmai ah zianghman a si lo ti thei ringringin Khrih dung thlun vivo uhsi. Kan tthatnak bik khalah hin Pathian fa te dinhmunah kan si ding hnakin a sual tuk mi kan si ringring lai a si ti thei cingin hnuaidawrnak thawn Pathian zangfahnak hnuaiah hmai nawr vivo uhsi. Kan damsung cu hmasawnnak ding hi a um ringring a si. A netabik tiangah Jesu Khrih ih duhdawtnak le zangfahnak hi leiba pek ding kan nei ringring ding a si. Midang nun zoh ih mah le mah ttha zetih thei aw dingin cuai thlai awknak dik lo hi tanta uhsi. Kanmai thinlung kan zoh a si ahcun sual sir ding le kan ttuan ding mi pawl hi kan hmu ringring ding.\nA netabikah, a nepbik si cuang loin, zangfahnak ih tthansohnak hi malte lawng kan thei ih kan thei duh sinsin a si ahcun hi leitlun buainak le harsatnak hnuai ah kan feh a ttul ti kan hmuh tikah mangbang hlah uhsi. Hivek buainak le harsatnak pawl hi tui hlan mithianghlim pawlin an rak ton zo mi a si. An Bawipa vekin riahsiatnak an tuarih ninghannak in a zel hai, asinan tuarnak sung ihsin famkim nunah hma an sawn vivo (Isai.53:3; Heb.2:10). Hihi kan Lalpai simmi a si: 'Rahttha a rah mi kan par ihsin hnge ttek pawlin rahttha an rah sinsin theinak dingah rahttha a rah lo tu hnge ttek pawl cu (Ka Pa in) a thianhlim hai a si' (John 15:2). Hihi thu fal zetih um le theih awl te a si, zumtu pawl cu thianhlimnakah hma an sawn theinak dingin an thlarau hliam a tuar ter theu. Hihi mitampi in kan tuar thei lo ttheu. Natnak, hlohnak, khros putnak, thinthipnak, beidawnnak pawl hi in thianhlimter tu dingah le fimkhur zetih tangdawrnak thawn thlarau thinlung in neiter tu ding an si. Hi pawl hi Grape hri thianfai ternak dingah namhriam zet a ttul vek le sui thianfai ternak dingah meisa a ttul vekin kan thlarau thianternak dingah a tul hrimhrim mi an si. Hi pawl hi thisen le tisa ahcun tuarhar zet an si. Hivek harstnak pawl hi kan duh lo zet ttheu ih an um ttulnak khal kan thei lo theu. 'Hremnak kan tuar tikah kan tuar lai ahcun kan lung in awi ter tu a si lo ih kan riah in siat ter tu a si. Sikhalsehla, a hnu ahcun cu bangtuk hremnak in nunsimnak a tong tu pawl cu an nunnakah daihnak le dingnak laksawng an ngah ding a si" (Heb.12:11). Vanram kan thlen tikah ziangkim hi kan tthatnak dingah a rak cang mi an si ti kan hmu leh ding. Zangfahnakah hmasawnnak kan beisei a si ahcun hi thutak hi kan thinlung sungah ret uhsi. Kan nunnakah thihnak le lungngainak pawl a thlen tikah thildanglam pi ah ruatt hlah uhsi. Kan theih dingmi cu cuvek dinhmun lai ih kan zirmi pawl hi nisa remrem lakah zir theih an si lo. Kan thinlung sungah hi tin kan pawm thei ve a ttul, " Hi pawl khal hi ka hrangah tthatnak a si ahcun Pathian thianhlimnak cu ka pawm ve ding". Hihi duhdawtnakin thlentermi an si. Pathian minung pawlih tlawng (zirhawknak) ttha bikah kan um a si. Hremnak hi zirhnak a si. Hihi kan tthansoh theinak dingah a si.(Hi harsatnak meisa hin kan thinlung sungih hnawmbuar pawl hi a kangfai thluh dingih thianhlimnakah hma kan sawn thei nak ding a si).\nHitin zangfahnak ih tthansohnak thu ka tanta hrih ding. Ka casiar tu pawlin tthaten an ruat ding tawk cu tarlang famkim pam in ka ruat aw. Ziang hmuahhmuah hi tarlam an pan vivo; leitlungpi hi a tar deuhdeuh, kanmah khal kan tar deuhdeuh. Tthal tikcu malte, thlatang malte, fur malte, natnak malte, riahsiatnak malte, nupi pasal neih awknak malte, phum awknak malte, khawm awknak malte tthen awknak malte, cun cumi hnu ah-ziang? Ziangruangah kan thlan tlunah an ding hliarhliar ding!\nTu cu mah le mah sunglam vun zoh aw in kan thlarau hi thusutnak malte le awlte vunsut hnik sehla a ttha lo ding maw? Kan sakhuanakah, kan thinlung hnangamnak le daihnakah,le mimal thianhlimnakah hin hma kan sawn vivo maw? Kan tthang so maw? (Nangmah le nangmah cu ziangtin na sang ding na thei ko).\nTheihttulmi pawl :\n1. Pathian zangfahnak taktak cun zumtu sunglam nunah hna a ttuan tikah a tthangso in a karhzai ih hma a sawn mi a si. Zangfahnak hi eng vek a si; a hmaisa bikah khua a vang thawk ih cui hnu ah maltete in eng cu a rung suak hnu ah sunlai padir-eng keukeu ah a rung cang. Mithianghlim pawl ih ennak hi arsi pawl thawn tahtthim a si; an tthansohnak ah thingkung pawl thaw khalin tahtthim an si (Isai.61:3;Hosi.14:5). Khristian diktak dinhmun cu Hezekiah ih 'Ni' vek kha a si lo, cun a dinhmun ih a ding ringringmi Joshua ih 'Ni' vek kha a si fawn lo, asinan thianhlimnak ah a tthangso vivo ih Pathian thianternak thawn a tthang vivo.\n2. Zangfahnak ih tthansohnak hi mi pakhatkhat cu Pathian zangfahnak thutak hnuai ah a um a si ti theihtheihnak ttha bik a si. Ziangkhal nunnak a nei lomi cu a tthangso dah lo ding. Asinan thlaici ttha rah tampi a rah ding mi cu a tthang vivo ding. Zangfahnak ih tthansohnak in a thlarau a nung a si ti a lang ter ding.\n3. Zumtu unau, Zangfahtu Pathian cawimawi dingin midang tha na pek vekin nangmah le nangmah kha zangfahnak hnuai ah na tthangso maw tthangso lo ti cek aw fel ringring aw. Mi fahrah zet hnen um pa pakhat hman khan a pu pa ih zumnak, duhdawtnak , fimnak, tuarfainak, le thinnemnak pawl kha van ih arsi eng vekin a hmuh tikah, cuvek insang nuamaha rak um ngah ve ruang ah a pupa ih biakmi Pathian kha a thinlung ten a cawimawi ding. Zumtu pawl hin zangfahnak hnuai ah Moses ih eng vek an neih ih Joseph vekin an nun in thu a sim tikah midang pawlin Pathian an thangtthat ding. Nitin nun mawinakin khristian sinak diktak an au suak ding. "Hi pawl hi khristian diktak sinak neitu pawl cu an si ih, cui an nuntudan cun an Pathian cu cawimawi in an Rundam tu Zesu Khrih cu an thuammawi ding. Cucu zumtu diktak cun Khrih thuthangttha parah leiba an pek ding hrimhrim a si ! (T.Brooks,1661, Unsearcheble riches).\n4). Hmasawnnak dik umtuzia cu mai mithmuh ah tthansohnak men a si lo. "Kei cu milai khal ka si lo, cangcel men ka si"( Sam.22:6 ). Tisa sualnak le theihlonak ruangah khristian diktak pakhat cu amai tisa duh lo zawngin a tthan a ttul . Amai mithmuh ahcun a siat thluh zomi a si. Job khan amah le amah leivut tluk fangin a hmu aw ( Job.42:6 ). Porh aw phahphah ih tthansohnak hnakin hnuaidawrnak thawn tthansohnak hi a ttha sawn a si. ( Thomas Weston: A Body of Divinity, Banner of truth trust, 1974).\n5). Sualthu hi kan buaipi lo tikah kan tthangso fello tinak a si . Tuisan hi sualnak a fate bik hman in zumtu'i nunah riahsiatnak a thlen thei tikcu can a si. (Mit sungih samphang phangkhat te in mitthli a tlak ter bangin), asinan mitampi khristian ti aw ve pawl hin sual cu zianghman pawisa loin kan tthial hmuahhmo. Tui kan tikcu can hi khrihfa pakhat in thlacamnak a daithlan ahcun riahsiatnak a ton ding can a si, asinan insungsang thlacamnak kan theihnghilh men ttheu. Tui hlanah ruahnak ttha lo pawl hin zumtu pawl a rak cawkbuai lo can a rak um dah, asinan, tu ah mitampi cu tuahnak ttha lo pawl an tuah tikah an zianghman a pawi lo. Sakhuanak ah riahsiat thlak zetin tlakniamnak a um rualrualin Pathian zangfahnak hnuai ih tthansohnak cu thawmvang theih ding a um nawn lo.\nZangfahnak ah tthangso sinsin dingin na nuntudan kha zoh ttha aw. Hihi theihnak thlarau le ttongkam tamnak thlarau men a si lo. Pathian thawi a fehtlang mi thlarau, thu awih mi thlarau le a tthangso mi thlarau a si sawn. Midang pawl cu ruahnak le neihnak a phunphunah an lian zet men ding, asinan, thlarau lam ih hmuhtonnak, thianhlimnak le vanlam zangfahnak thilah tthansohnak an nei lo. ( Thomas Weston, A body of Divinity , Banner of Truth trust, 1974).\n6). Tisa lamah kan tthansoh vivo ahcun thlarau lamah kan tthangso lo ti hmuhternak a si. A vawikhatnak ahcun boruak zangkhai zetin in tuam dingih kan thinlung cu vanlam thilah tthumin Kanaan pawl ttong tla in kan ttong men ding. Asinan, tu ahcun kan thinlung cu vanlam thil ihsin kan la kiang salih satan umnak leitlunah kan tisa diriamnak ding khur kan lai ciamco. Hitin a si tikah, zangfahnak lam ahcun kan ttumsukih zangfahnak kan rak comi cu a ziam cuahco a si. Hihi thudik a si, milai pawl hi tisa lamah an ziam cuahco ih an thihzik thlang tikah anmah le anmah an tthum aw niam ih tthansohnak hmuh ding a um nawn lo hnu ah an lu an kun ttheu a si. Hi khal hi a dik a si, mi pakhat cu tisalam thilah a tthanglian tikah vanlam thilin a thinlung sungah hmun kaupi a luah thei nawn lo ih a zangfahnak co mi cu a thi hrih lo a si hmanah a hnuk a catlo fangfang a si ttheu.' ( Thomas Weston: A Body of Diviniy, Banner of Truth Trust, 1974).\n7). Nitin hmuh le tonmi in khristian pawl hi a sim fiang ding, Pathian thawi naih sinsin le catbang lo ih feh tlangnak ahhin mawhphurhnak khal a tam sinsin ih cakzetih tthansohnak khal a um a si. Ziangkimah hma lak ngamnak mizia hi tuahnak ih rahsuakmi a si. Maicam par ih halral thawinak thil pawl kha kangral dingah vancung ihsin meisa a rung thlak hmaisak hnu ah a kang sunzawm vivo ding kha puithiam pawl kilkhawi a ttul vekin zangfahnak hnuai ah thlarau lam kan tthansohnak hi Pathian ih thawh hmaisak mi asinan kanmah in kan ttuannak le Pathian catbang lo ih kan pehzawmnakin Pathian mi kan sinak hin hma in sawn ter vivo a si. Khrihfa pakhat cu amah le amah a hman awk tam poh le a tthangso vivo ding ( Collinges on Providence,1678).\n8). Na rualpi pawlmi kha Jesu Khrih hi a nunnakih a thupi bik le pakhatnak ah a ret tu pawl hi si hai seh. Pawnlang thil pawl ahhin zoh tuk aw hlah. Sunglam sinak sawn zoh aw. Mi tampi cun a lenglam ih thuam awknak lawng ahhin an zoh ttheu. Asinan, sunglam nun a zoh thiam tu khrihfa cu a duhthlannak ah Pathian thawn a neih aw bi a si dingih, a rualpi pawl mi pawl khal Pathian a hril tu an si ding ( T. Brooks. 1661 ).\n9). Khristian pawl hi an tthang lo sihmang an ti awk lai ah an rak tthang ziar thei . ' A lian zet lai ah amah le amah farah zet vekin a thei aw ter tu a um a si' ( Thuf. 13:7) . Anmai tlaksamnak an thei aw ih, zangfahnak tam sinsin an duhnak ruangah anmah le anmah tthangso lo ah an ruat aw ttheu a si. Lo ram kau zet a duh tu cun a duh zat a neih lo ruangah farah ah a ruat aw ringring a si. (T.Weston: 1660. A Body of Divinity, Banner of Truth Trust, 1974).\nThlarau cu zangfahnak ah alian zet men ding nan cucu theih loin a um thei. Nauhak te cu lo ram kaupi ro cotu ding asinan, a ro co dingmi theihnak a nei lo. Moses khan amai hmai a eng hemhem mi kha miin an hmu nan amah le amah a hmu aw lo. Mitampi cu thlarau lamah an lian zet nan miin an sim lawngah an thei aw ih Pathian an thangtthat, anmah le anmah an thei aw lo ttheu. Hihi vawi tampi cu thlarau malsawm tumpi beiseinak ruangah zangfahnak ih an tthansohnak hi an thei aw lo ttheu a si. Mi duh am pawlih duhnak cu leitlun thil le ri neihnak ah an thinlung an pe ih an len zet hmanah an di a riam thei dah lo. Hiti vek hin zumtu tamtak thlaraulam ih an tthan lennak khal ah a si ve theu. Thlarau lam ah len duhnak thinlung a cak tuk ruangah an sunglamah zangfahnak ih an tthansoh cu theithei loin an um theu. Ziangah tile an zohtthim mi Jesu cu milai mitih zoh ngam lo ding khawpin thianhlimnak thawn a khat mi a si ih milai tuahtthatnak le thianhlimnak thawn tahtthim ding rual a si lo.\nZumtu tampi cu an sunglamah mankhung zet a um nan anmah le anmah an thei aw thei lo. Hitin a sim tu pa hi mi ttha pa a si, "Pathian cu hinah a rak um nan ka rak thei lo". Hivek hi mah le mah cuai thlai awk a theihhngilh tu pawl hnenah a thleng theu. Dung an tawlh maw, hma an sawn maw ti an thei lo ttheu . Hihi mankhung zet thlarau tampi nunah a thleng ttheu mi a si . Cun khatlam zawngah , mah le mah tu le tu cuai a thlai aw ttheu tu pawl nunah a thleng ttheu fawn. Mi pakhat cu zarhkhat ah vawikhat maw, thlakhat ah vawikhat maw cuai a thlai aw ringring ttheu ahcun a tthan le tthan lo a thei aw lo ding. Cucu thlarau lamah a tthan zet laiah thil thleng thei mi a si. Asinan, kumkhat hnu ah vawikhat cuai a thlai aw a si ahcun a tthansohnak cu a thei aw ding. Cuitlunah mah le mah cuai thlai sual awknak in a cangthei fawn. A thlarau lam cuai a thlai ih a teh awk nak ah zakhat cu pahra vekin le pahra cu zakhat vekin a ngai a si ahcun a sinak taktak a thei aw thei lo ding. Mi porh aw pawl hi zoh hnik, an piasen cu sui tluk ah an siar, an thilman cu bazar thil man hnak in a khung sawn ringring. Cuti a si laiah mi zaidam zumtu ttha pawl hi an sinak hnakih niamah an ret aw ringringih an neihmi thawngkhat tluk cu fangkhat hman nei lo tlukin an um thei ringring. Bazar thilman hnak ih niam ah anmah le anmah an ret aw ringring. ( Thomas Brooks. Unsearcheble riches,1661).


SAC ralhraang in Phuy Ze Ya Taw sual an puh mi pawl cu a rapthlak tuk | Falam Online Media\nSAC ralhraang in Phuy Ze Ya Taw sual an puh mi pawl cu a rapthlak tuk\nAwnmawi khawvel ihsin ramkhelnak lam ih pumpeawtu NLD palai Phuy Ze Ya Taw kaihkhih a si hnu ah a kaitu SAC ralhraang pawl cun amah thawn pehpar mi tiih tarlangmi ramsung thubuai a um mi hmuahhmuah an pholang.\nTubaite, Yangon khuasung ih kahthatawknak telin venglal, USDP party sungtel le Dalan tiih puhmi kahthatawnak voi 15 a um mi cu Phuy Ze Ya Taw ih meithal tawlrel sakmi thawn an cangvai tiah ralhraang pawl cun an puh ih “an that dingmi le cangvaih dan ding thawn milaw in meithal hriamhrei pawl a suahsak” tiah thu an suah.\nCumicu, amah Phuy Ze Ya Taw thusutnak thawngin kan theisuak a si tiah Ralhraang SAC ralkap cozah cun thu an suah ih “May thlalai hrawngih Lanmadaw Township venglal kapthatu Special Task Force – STF cu Phuy Ze Ya Taw in meithal a pek hai” tiah an tarlang.\nYangon khuasung cangvaihnak picang deuh pawl cu Phuy Ze Ya Taw hohami cangvaihnak sivekin tarlang a si ih “kan dung November thlathok khalah Mytel GM U Thine Aung kapthat dingin YFA sungtel hnen ah meithal a pe. Cuih ṭum ih mithattu mi 4 pawl cu kan kai thei zo” tiah thusuahmi ah an ngan tel.\nCuihtlunah “Phuy Ze Ya Taw hriamhrei pekmi hmangin khuasung cangvaihnak a neitu mipa 34, numi 5 zatekom mipum 39 pawl cu hriamhrei fate 21, cerek thunnak bawm phunphun 50, 1465 cerek phunphun, bomb phunphun 57, meithalzian phut bawm 7, turbin 1 le drone 1 pawl thawn kan kai cih ih kaihngah hrihlomi pawl khal an keneh zawtin kai thei lohli dingin hmalaknak kan nei rero” tiah an tarlang.\nSAC ralhraang thusuah:\nMg Kyaw tiih kohmi ဖြိုးဇေယျာသော် cu 2020 rampi hrilawknak ah NLD palai dinhmun in zuamvetu a si lo. 2021, February thlathok ihsin Yangon lamzawh duhphorhnak pawl ah hmai hruaitu a si hlei ah NUG ih ဦးရည်မွန်၊ ဒေါက်တာဇော်ဝေစိုး၊ ဦးလွင်ကိုလတ် te thawn an pehtlaiaw ih Yangon pengṭhen hruaitu dinhmun in Special Task Force- STF le People Defence Force – PDF thawn a hraang zawng cangvaihnak an tuah ringring.\nAcid rapper sungtel rak si dahtu, atui` NLD palai Phuy Ze Ya Taw cu vengsung Dalan ruangah ralhraang pawl in a umnak an thei tiah thuthang a suak nan, SAC thawn naivaitu mipakhat cun a hnen ih meithal hmangtu ralkap kiahtuar pawl in an phung ruangah a umnak an theimi a si tiah a ti.\n← Fact Check : India cozah in Republic Day Khuallian dingah Min Aung Hlaing a sawm maw!\nFTIMT in Thantlang Ralkian pawl hrang bomnak pe →


Misual in nauhak kum 4 mi an Fir tum, a NU in runsuak + VIDEO | Falam Online Media\nMisual in nauhak kum 4 mi an Fir tum, a NU in runsuak + VIDEO\nJuly 23, 2020 July 23, 2020 admin\t0 Comments crime\nDelhi, Chin mi tamzet umnak kiangte ah mi sual pahnih in nauhak kum 4 mi an kidnap tum ih an buai lai tak cu CCTV in a zuk ngah.\nTlawngkaai nihnih Zaanlam nazi 4 hrawng ah kum 4 mi nauhak nute cu innhmai ah a lek ih a nu nih a kil. Bike thawn phuraw mi pahnih in tidai inding an dil ih a nu nih tidai a laksak hai lai ah inn hmai ih lek rero, nauhak nute cu an cawi ih an tlanpi tum.\n#WATCH: Mother of a 4-yr-old girl saves her daughter from kidnappers in #Shakarpur area of #Delhi on July 21. Two persons including uncle of the child were arrested. (ANI) pic.twitter.com/N0XDxPpoGW\n— TOI Delhi (@TOIDelhi) July 22, 2020\nA fanu auawn a theih veten a nu cu, innleng ah a va tlan lohli ih misual pahnih, bike thawn an tlan man hlan ah an to mi bike cu a tultluk sak.\nAn thawmvang ring thawn, misual pakhat cu a thin phang in ke in a tlan ih pakhat sawntu cu bike a ti nung hnu ah a tlan ve.\nAn thawmvang ringtuk ruangah venghnen pawl in an thei ṭheh ih, inn hmai ih rak ding vetu an inn hnen pakhat cun bike suak thei lo dingin scooter thawn lamziin a rak phit hnu ah bike thawn tlantu misual cu a rak kham ih a tultluk. Nan, misual pa cun meithal thawn a tin ih “indawi le ka lo kaap hai ding” a ti hai ih a tlan hlo.\nVenghnen pawl cun Palikzung ah thawmvang an than cih ih palik pawl khal an buainak hmun ah an ra thleng lohli.\nCuhnu ah zingzoinak an nei ih misual pawl ih hmang mi bike number cu a lem a si timi an hmusuak. Nan a engine number in an zingzoi ih bike neitu cu an hawl hmu hnu ah an kaai.\nAn kaih mi misual Dheeraj (26) cu thu an sut ih paisa ting 1 (₹1 lakh) pekin, mi in an fial sin timi an hmusuak. A fialtu an sut bet tikah an kidnap tum mi nauhak nute ih pu Upender (a pai` nau) a rak si ziar.\nUpender khal cu an kaai cih ih a mah cun hnaṭuan a neilo ruangah paisa laklutnak a nei lo ih, a uu hnen in paisa ting 30 hrawng beisei in a tuunu a kidnap a si thu a phuangaw. Misual pakhat sawn cu an hmu hrihlo ih veng kiangkap palikzung pawl ah thu than in an hawl rero a si.\n← Wuhan – Voksa soup sungih Palaap thi mi an hmu cu Siizung ah an tlaan thluh\nMisual in Instacart hmangtu pawl ih Credit card number, online ah zuar sak →


Rakhine Ah Covid 19 Nat Nei Ta Phone Ruktu Cu Phuangaw Hngal Dingin Theihter A Si – Vapual Auaw\nRakhine Ah Covid 19 Nat Nei Ta Phone Ruktu Cu Phuangaw Hngal Dingin Theihter A Si\nAugust 26, 2020 vapual auaw Ramsung Thuthang 0\nCovid 19 natnak in Rakhine ram a nuai laiah caanṭha bawh ih rukru a rak um ve ih covid 19 nat nei ta phone a ruk ngah ruangah zamrang zetin phuang aw dingah theihter a si.\nTui dinhmun Rakhine ram ih covid 19 nat tambiknak Sittwe sizung ah Nures pahnih ih phone cu mizan ah ruk a si ih zoin a ru timi cu tuini tiang kaih a si hrih lo. Nurse pahnih sawn cu covid 19 nat nei tuamhlawm an si ruangah covid 19 nat an nei ve maw tiah cek fel an si ih tuizing August 26 ah covid 19 nat an nei timi hmuhsuah a si. Myanmar harhdamnak zung cun tuizing ah Myanmar ah covid 19 nat nei 70 an um thu a than ih an lakin pakhat lawng cu Yangon ih um a si. Culo hmuahhmuah cu Rakhine ramkulh sungin um an si ih Sittwe ih nurse pahnih khal an tel ve.\nNurse pahnih in covid 19 nat an neih ruangah an phone khalah covid 19 nathrik a bet zum zet a si ih an phone rutu cu dinhmun him lo zetah a um. Phone rutu lawng siloin phone rutu kiangkap ih um pawl khal an him lo thluh. Curuangah phone rutu cu a rang thei bikin phuang aw dingin , nathrik cekfel dingin le kharhkhumnak hmun pan lohli dingah theihter a si.\nAugust 26 zan ah Myanmar ah covid 19 nat thei thar mi 6 hmuh bet an si ih nathrik hmuhmi zaten 580 a si thlang. Cumi sungah thi 6 le damsal 345 an um. Tui dinhmun sizung ih tuamhlawm reromi cu 235 an si.\nFalam Ih Swimming Pool Hmaisabik Theh Fel Zo A Si ih Onpuai Khal An Tuah Fel Zo\nKan Pumpekawknak Cu Midang Hrang Ṭihnung Ah Maw A Can Ding Tiah Nurse Nu


UNHCR Card Kai Pawl March Ah Kutzung Nam Ding - Chinland Today Media\nJanuary 28, 2012 10:28 am·0 comments\nUNHCR, CDU Department honanak ih tuahmi kum 2012 sungih a hmaisabik meeting cu Chinese Assembly Hall ah January 19/2012 ni ah tuah a si ih refugee community tinkim ihsin palai pawl an kai khawm. Cumi ni ih an rel dan vek asiah cun March thla ihsin UN card a nei cia tu refugee hmuahhmuah kutzung nam (finger print) ter sal ding a si.\nKutzung namnak ding hmun, a ni le tikcu can pawl cu UNHCR hin community pawl hnenah theihternak a nei leh ding. Curuangah UNHCR card a nei cia zo tu pawl cun March thla a thlen hlan deuh ihsin timtuah cia in thu le hla felfai ten thei dingah mai community thawn cat loih pehzomnak nei dingin sawm a si.\nHi kutzung nam dinghy refugee community pawl hmangih tuah ding a si ruangah UN Card a ngah zo tu FRO member zozo khal a nung lai mi FRO card (valid FRO card) nei cio dingah le a nei hrih lo tu cun a rang thei bikin FRO zungah card a thar tuah dingah sawm a si.


Kan Sungmuril Langtertu - Chinland Today Media\nKan Sungmuril Langtertu\nJanuary 14, 2017 1:20 am·0 comments\nSalai Sian Lian Uk Kianghrol\nKalay khawpi, Bogyoke lamzin ih traffic meisa a um hnu ahhin, zoh mawi lo zet mi pakhat cu meisa sen lai feh lan thotho kan tam tuk mi hi a si. Khatlam (meisa hring ngahtu lamzin) ih fehtu an um lo can ih feh lan thotho hman hi thil dik lo a si tinak ih lai ah, khatlam an feh rero lai khal ah a feh lantu tampi kan um thotho.\nHimi hi daan kalh a si lawng hman si lo in, minung nunnak tiang siatsuah thei a si ti cu kan thei cio ko ding. Asinan mi tampi in lamzin daan kan thlun lo thotho.\nHivek lamzin daan pahbaltu ahhin tlawng saya, pastor, kawhhran upa, phunsang tlawngta tivek tiang an tel ttheu tikah, kan zatlang nun ih hmailam cu ruahharza a si. Ziangruangahtile mi tampi cun “kan thinlung ah midang kan ret lo, mai’ ttanghma sialnak hlir in kan khat” tinak a si. Cumi pawl ih kaihhruai mi nauhak pawl cu ziangti’n an lungput a dik thluh thei ding?\nTraffic meisa a sen sung caan malte hman hngak thei lo in, mah duhnak ih feh cih kan tumnak lungput hi thil ttihnung zet a si. Kan thinlung sungmuril ah midang duhdawtnak, zawnruahnak le lainatnak a um lo timi a lang.\nHimi lamzin hi nangmai’ bulpak ta a si lo. Kalay khawpi thawn a pehpar mi minung hmuahhmuah ih neih mi a si. Leitlun hmun dangdang khal ah, zatlanghlawm ih hman mi lamzin hmuahhmuah cu cuvek thotho an si thluh. Curuangah na feh thei caan a um vekin, midang hrangih lamzin na pek can tla a um ttul.\nKan bulpak nun khal ah kanmah kan cangvaih ding caan a um vekin, midang hrangah cangvaihnak can kan pek a ttul caan tampi a um. “Na venghnen duhdawt aw” timi hi kan thinlung sungmuril rori ih a um lo ahcun, a lenglam ih hmansuah ding cu a ol lo ngaingai.\nNangmai’ ruangah mi tampi an buai kha poi na ti lemlo ahcun “na venghnen na duhdawt lo” ti cu a fiang zo. “Pathian cu duhdawtnak a si” ti thei thluhtu Khrihfa kan si ih, “venghnen duhdawttu ding” kan si thu khal kan thei thluh nan, vei tampi ahcun kan nun ah a lang lo ttheu.\nSalai Sun Ceu ih “Kan thinlung sung’h a rak um lo mi thil pakhat te cu, thungai in duhdawtnak pangpar a si, thungai in duhdawtnak pangpar rak um ta sehla, leilung ziangtluk in so a rak mawi ding” a timi hi Khrihfa pawl sawmngairnak in tuahtu pakhat a si ve a si hi.#\nMore from my siteFalam Hruaitu Pawl Sawisel Kan Tuar Ngam Lo Tuk Maw Si?Fred Lal Hlim Puia Happy Birthday: “Thlatang Zan Mang” ThawnThlengawknak A Thleng Rero Mi Kan Hmu Thei Lo A Va Bang Ve!Thlarau Thianghlim In Nunau Pastor Hnen ah Thlarau Thilpek Pe LoChin Fala Kuakfawp Mal Chin Ṭong Tlaksiatnak


A tlangvalpa a hmai ih a khukbil duh lo ruangah mipi lakah bawngbi hlit tu fala; VIDEO – Buannel News\nA tlangvalpa a hmai ih a khukbil duh lo ruangah mipi lakah bawngbi hlit tu fala; VIDEO\nOctober 3, 2018 Buannel News HOT NEWS, Latest, NEWS 0\nFala le tlangval lai ah hin atlangpi thu in Tlangval pawl hnakin Falapawl in an duhmi tlangval hi an mawng sawn ih an nehsawh sawn ṭheu. Mipa (Tlangval) cun mai’ duhmi fala cu an duat zet sawn ṭheu ih hmuhsuam le nehsawh hnakin an duat in an duh an zulh sawn ṭheu. Cutik ah nunau (fala) tampi in a ṭhalo zawngin la tahrat in I duh tuk, I ṭhen theilo ding tivek lungput nei in an tlangval an dekcawk in an nehsawh zet ṭheu.\nChina ram ih laar zet, Shanghai’ Subway (mipi vangtlang tomi Tlangleng) sungih mipi ziangmaw zat lakah fala le tlangval tuak khat cu, Fala in a tlangvalpa cu a hmai ih kun ter ṭeuṭeu a tum, asinan a tlangval khal cu san le vang um silo cun a kun duh ve mei lo. Cutin fala sawn in a tlangval a hmai ih a kun duhlo ruangah mipi lak rori ah a bawngbi hruh laimi a phawih ih a tlangval a som ter.\nFala cun “ka hmai ih na khuk na bil lo asile hitin ka um ringring ding, asinan ka hmai ih na khuk na bil asi ahcun a ṭheh si mei, bil mei aw” tiah hramhram in a forh ciamco. A tlangval cu ningzak nawn ten, hmai tuamnak hrukin tonak ah a to men. Fala cu a samcai ciamco.\nFalanu cu mualpho zetin mipi lakah a bawngbi phoih pi thawn a ding pengpeng ih a au bohbo ciamco. Tawkfang a rei hnu ah, mipa thinlung picang le khawruahnak nei tam deuh cingcing tiah, a tlangvalpa cu a vung kun ih ṭhaten a vun bia, cuhnu lawngah tonak ah a to ih, an ṭha thei sal.\nNingzah I hnekin fala cu tonak ih a to veten Phone a tham ciamco ih, zohman ziang siarlo in a umsan men. Hivek nunau pakhat ruangah hin nunau tampi sinak a ti niam sinsin. Hi Video hi tufang China ramsung Social media ih laar zet a si.\nVideo rak zoh ve aw le. 😛\nNupinu pakhat in Naute hnar sungih hnap a thianfai sak lai, VIDEO in mipi mangbang ter


Thomas Tikcu Caan - Chinland Today Media\nThomas Tikcu Caan\nMarch 16, 2009 1:30 am·0 comments\nSiar: John 20:24-28\nThomas in, “Ka Bawipa le ka Pathian,” tiah a ti. -John 20:28\nKumkhat Sung Baibal:– Daan. 28-29 – Marka 14:54-72\nA kum in upa a kim zomi mino pakhat cu a zumnak thu ah a buai rero. Nu le pa in duhdawtzet in Pathian thu thawn an cawmdawl nain kiangkap ruangah Bawipa hnen ihsin a pial. A nauhaklai ah Jesuh a thei na’n atu cu a zum nawn lo.\nNikhat ah amah thawn kan biak awk tikah, “Reipi Pathian na zum zo na’n atu ahcun Jesuh na theihnak le na zumnak na fiang aw nawn lo. Atulai fangte na nunnak hi Thomas tikcu caan ah na um ti ka lo sim duh,” tiah ka ti.\nThomas cu dungthluntu 12 sungah pakhat a si ih kum tampi Khrih a rak zum ti a thei. Jesuh a thih hnu ah thlaan ihsin a tho saal ngaingai pei maw? tiah Thomas in a rinhlelh. Ni 8 a rei hnu ah Jesuh cu Thomas hnenah a lang. A hmaphe a hmuh ih zum loin um nawn hlah, zum aw, tiah a sim. A netnak ah a zum lonak a hlon ih Thomas in, “Ka Bawipa le ka Pathian,” tiah a ti (John 20:24-28).\nKa simmi cu: “Jesuh in thinsauzet in a hngak ih Thomas cu a ra kir saal. Nang khal na kir saal ve ding ka zum. Jesuh hnenah, “Ka Bawipa le ka Pathian,” na ti saalnak dingah thla ka lo cam sak ka ti.\nJesuh naih thei lo le rinhlelh in Thomas tikcu caan ah na um thei men? Jesuh in a lo hngak. Tlawngkhen ih an khennak a kut hmaphe tham aw.\nRinhlelh caan kan nei ko ding,\nKan zumnak hi ziang a si ti sut aw in;\nHmanseh Amah kan zum thei, in fingkhawi ti kan thei,\nBaibal ih a phuan bangin kan Pathian cu thutak a si.\nPathian in A faate cu inn ihsin in hmuak ringring a si.\nZiangtinkim Ih Rin-umnak\nKa Mawh Lo


2020 Kawlram Thimnak Le Party Cheukhat Thlirnak – THLIZIL THAWNGPANG\n2020 Kawlram Thimnak Le Party Cheukhat Thlirnak\nAugust 15, 2019 Zohnuam Myanmar, Ramkhel\nAtu lio kan Chinram thlihrang le Kawlram 2020 i thimnak kong he pehtlai in party dirhmun zohnak Meifar Thuthang nih a rak thlahmi mi chungin Falam ca in atang lei ah rel khawh rak i zuam ve hrim, thil sining kan theih mi nih hin lung awtom ngei lo in zei party dah kan miphun caah atha lai ti hi na theih khawh lai, Kan ram sersiamnak ah a biapi ngai…\nKan Ram Politics 1:\n2020 HRILAWKNAK LE PARTY HREKKAT THLIRNAK\nKan rampi cu 2020 November thla ah hrilawk leh ding a si ih a ni cu Election Commission in an ruat leh ding. Mipi in kan ram thil umdan le hawiher kan theih theinak dingah Kan Ram Politics tiin a remcan danih ngan kan zuam ding.\n1. CNLD: Chin National League for Democracy hi CNDP, CLD le CPP kawmaw an si ih tu naiih Party Registration ngah an si. Tunai Mindat, Kanpalet le Matupi lam an tlawnnak khalah mipi in an rak cohlang zet. Party 3 kawm an si vekin Chinram ah cun an boruak a ṭha tawkfang dingah ruat sehla. Cukhal cu Chin mipi in an miphun, an hnam duhdawtnak ah ziangtluk an mit a vang timi parah a ṭhumaw ding.\n#Paletwa le Matupi lamih boruak `hasin ding cun Mara Party le Khumi National Party tivek an lakluh bet a ṭul ding. Ramkulh khawpi Hakha le District khawpi Falam hman thleng ban lo hnam duhdawtnak fehpi ZCD pawl hi cu beisei ding a tam lem lo ding. Magwe, Bago le Rakhine rampawl ih cak an duh cun Asho Chin National Party le Mro party lakluh theih khal a thupi zet ding.\n#Hiti duhsaknak mipi in an hlan karlak ah an phan zet mi pakhat a um. Cumi cu Rakhine party an hluan pang kei maw timi hi a si. Arakan League for Democracy le Rakhine National Development Party cu Arakan National Party tiin an kawmaw. Asinan an milai, kan milai tivekah an buai ruangah an remaw loih an keksal. Party thar vek an din. Hivek hi thleng hram hlah seh ti hi mipi thlacamnak a si. Thleng lo dingin hruaitu lam khalin nasa takih an timlamawk a ṭul ding.\n#CNLD in an beisei mi cu Chinram acozah tuah thei le Union level ih dinhmun ṭha co hi a si. Hivek dinhmun an co lawngah mipi an rian thei ding. Chinram acozah tuah, CM dinhmun co thei ding cun Naypidaw Hluttaw ah MP ṭhahnem deuh an co a ṭul ding. NLD hi Central ah acozah an tuah ding hi cu zum cio a si. Asinan anmahtei an tuah thei cu an zum hai lo. Cutikah Tlangparmi in MP 100 lenglo an nei dingih cupawl cu sawmin acozah an tuah ding. Annih in Vice President le Union Minister cuzat timi le, an nehnak ramkulhpawl ah acozah tuah theinak le CM cu an dil tengteng ding. NLD hin lungkim lo a theih lo ding. An lungkimpi duh lo cun acozah an tuah thei lo ding. Hiruangah CNLD cu NLD thawn an thupit dan a bangaw ti a fiang. Lu lamah Kawl hotu an neih lo ruangah an helhkam pohpoh an ṭuan in an aupi thei ding. Hna tampi an ṭuan thei ding.\n#CNLD hin Chin MP 21 lakah 12 hrawng tla cu an nei thei men. Cun Hakha Hluttaw ah hril mi MLA 18 lakah 10 hrawng le Sagaing CAM tla cu an la thei men thei.\nNLD: NLD in acozah a hohanak cu kum 4 a kim zik thlang. Asinan mipi beisei le duh vekin hna an ṭuan thei lo, an ṭuan thiam fawn lo. MP cuh dingah le Union level dinhmun `ha co dingin Politician si loin cathiam le acozah hnaṭuan sang an hril ruangah ṭhahnemngainak an tlasam, an ṭihhrut, hnaṭuan dan ding an thei lo, eiruknak a tam. Hi hin mipi bei a tidawng zet. Ralkap in an kham mi le Danhrampi in a kham mi tuah dingin an phut a si ahcun mipi mawh a si ding. Asinan ralkap khalih an lungkimpi mi, Danhrampi khalih an sian mi, an tuah thei mi tampi an tuah lo hin mipi a ti beidawng nasa.\n#Acozahan tuah pekah eithupnak an hun dodal zik ciamzo nan thla 6 hnu lamah cun acozah hlun hnak hmanin a luarsawn riangri. NLD in acozah an kaih cun sumtuahnak a ṭha dingih, ramdang sum tla a luanin a luanglut ding vekih rel cio a rak si nan acozah hlun hnak hmanin sipuaizi a se deuhdeuh, a car deuhdeuh. NLD cun Tlangparmi a ngaihsak dingah beisei cio a si nan acozah hlun hnak hmanin an dungtun sawn. Tu ih Danhrampi rem an tumnak khalah Party dang hmuahhmuah deuhthaw in mai ramkulh CM hril dingin Article 261 rem an duh laiah NLD cun rem an duh lo. NLD sanah remdaihnak um dingih beisei a si nan a hla deuhdeuh. Surbung Airport hman an hnawl zik zuakzo ih kan MP le CM pawl theih tawpin an ṭan ruangah ṭuan peh nerno men a si.\n#HiruangahTlangmipawl hi cun an ṭanpi tuk nawn lo ding. Rakhine ah Rakhine Party an cak zo ih an cak vivo hrih ding. Shan ah ralkap vote thawn USDP an cak nan SNLD in an thlun. 2020 ah cun ralkap an mal deuh le an zalen deuh ruangah SNLD an cakbik zum a si. Mon party an kawmaw, Kachin partypawl an kawmaw, Karen Party pawl an kawmaw, Kaya na remṭhaaw zo. Curuangah Tlangpar rampawl ah cun NLD cun MP an nei mumal lo ding. Asan cu Tlangparmipawl hin NLD hi an theifiang deuhdeuh thlang. Sai dum le Sai var ih pal cu a bangaw ti an theih zo ruanga pal tuar an duh nawn lo.\n#Asinan Kawl lak, Region 7 ah cun cak takin nehnak an co lai ding. Acozah tuah dingin MP 332 hrawng a ṭul ding, Kawl MP al lak thluh deuhthaw hmanah MP 250 hleilo an ngah lo ding. Curuangah Tlangparmi MP loin acozah an tuah thei lo. Tlangpar rampawl hin MP 206 hrawng an neih mi ah hin 150 hrawng tal an neh zum a si. Danhrampi lephei cu NLD, Party dangdang, Ralkap an ṭuantlang lawngah an rem thei ding.\nUSDP: USDP hi cu an tlase deuhdeuh lai ding. Tu `um Danhrampi rem dingah khal thu si lolo tampi an rel. Ralkap hi 25% ihsin 50% ih ṭhan an duh thu tla an rel. Hi ruanga anmai sungkua le ralkap sungkua deuh lo cun an vote lem lo ding. MP 20 hrawng an neih cun a lungawium zet ding.\n4. UBP: Thura U Shwe Mann ih Union Betterment Party hi can reilote sungah Awfis 200 leng lo an awng ih member 100000 lenglo an nei man. An ṭhangcak zet. Amah U Shwe Mann khal mipi duh le rinsan a hlawh zet. Asinan Kawl lakah cun NLD an neh cu zum a si lem lo. USDP ih lungawi lo, NLD ih lungawi lo le Independent pawl vote thawn MP 10 hrawng tla cu an nei thei men.\nTui ṭum hrangah cun hivial si hrih sehla. Politics timi cu ni hnih khat khalah a danglam thei ruangah tu ih kan zumdan vek hi a si ring ring lo ding ti hi thei cio sehla.\nCredit: Meifar Thuthang\nPrevious Post:Laimi Sining In Donald Trump Tanh Cu Mahtil Le Zang I Cum Bantuk Asi.\nNext Post:Vawlei Cungah Man Fakbik In MONU Bantuk Mui He Thitumnak Cake


Mandalay ah Ngaihvenṭul Chinmi an tam - Falam Online Media\nKawl ralkap cozah cun a mah duhlo i lamzawh duhphorhtu pawl cu hriamhrei ralthuam hmangin duhtawkin a ti duhdah hnu ah CDM cangvaihnak zawngin a mah dodaltu pawl khal a hrem thok thlang.\nMarch 12 in rampihuap CDM cangvaihnak i teltu cozah hnaṭuan pawl cu an luahmi\ncozah inn (quarter) ihsin a dawi suak thok.\nChinram ih khua ṭhenkhat khalah March 12 in Siizung ih hnaṭuan CDM teltu pawl cu an umnak quarter ihsin a dawi thok ih mitamzet in harsatnak an tong.\nCuvek ṭhiamṭhaim in Mandalay lam khalah CDM cangvaihnak i teltu cozah hnaṭuan pawl cu an umnak cozah inn ihsin dawi an tong tiah theih a si ih, cumi ah Chinmi khal an tel tamzet ih bawmṭul dinhmun tiang thlengin harsatnak an tong.\nMandalay khua sung um ka Chin mi sung ih sin acuzah hna ttuan CDM a lut tu pawl, CDM lut ruangah umnak Quater (Acuzah pekmi inn) ihsin dawi suak rero a si. Mandalay ah kan Chin mi sung ih sin acuzah hna ttuan pawl harsat nak tampi a tong ih an um lai fang asi.\nCu a si ruangah bawm nak pek a duh mi, bawmnak a pek thei tu pawl Falam Baptist Church,Mandalay ah peh tlai thei a si.\nRev.Thian Lian Sang, Church Pastor\nFalam Baptist Church,Mandalay\nfb- Thian Lian Sang\nMandalay ih harsatnak tongtu Chinmi thuthawn pehpar in FBC Mandalay cun “Mandalay khuasung um kan Chin mi sung ihsin acozah hnaṭuan CDM luttu pawl, CDM lut ruangah umnak Quater(Acozah pekmi inn) ihsin dawi suak rero an si. Mandalay ah kan Chin mi sung ihsin acozah hnaṭuan pawl harsat nak tampi an tong ih mangbang vansang in an um lai fang asi.”\n“Curuangah bawm nak pek a duhtu cun, Falam Baptist Church,Mandalay ah peh tlai thei a si” tiah, Mandalay ih harsat tong Chinmi an tam thu FBC.Mandalay FB cahmai ah an tarlang ih bomnak pe duhtu pawl cun atanglam ih kan ngan mi ah pehtlaih theih an si.\nRev.Thian Lian Sang\n← Falam mino 2 kai dingin Palik in thu an suah\nHriamhrei tello, Ralkap thusuahmi ruangah Chin ralkap mino nunnak cem →


63,000 Kyats luan man Halloween costume Lei Duh Tu An Tam – Reddit | Falam Online Media\nOctober 10, 2020 October 10, 2020 Ni Hnem Sung\t0 Comments\nUS vice presidential debate lai ih minute pahnih sung Vice President Mike Pence Lu par ih fu mi thothe vek cu 3wishes online bazaar in Halloween costume ah a tuah ih a lei tum tu an tam zet.\n7 October, tlawngkai nithum, Vice President Mike Pence le Democratic challenger Senator Kamala Harris debate nei lai ih Mike Pence Lu par thothe fu mi cun mipi mit a laak zet ih tuzarh sung online ih titi lar bik pakhat ah a hung cang.\nThothe rori hman Pu Trump lam ah a ṭang titu an um vekin thothe cun bawrhhlawh lam a khih hmuh ih Mike Pence in an party thuthup bawrhhlawh pawl a rel duh lo ruangah a par ah thothe a fu titu khal an um.\nTufang ih mipi titi peih zet mi thuhla cu 3wishes in remcang ah lak in Halloween costume ah a tuah ih an zuar hlan ihsin a lei duhtu/pre-order tu an tam zet tiah million 13 members umnak memes subreddit ah an ngan.\nA rang rong sam lem par ih thothe fu mi Halloween costume cu Debate Fly Wig tiah hmin an bun ih a man $49.95 ngen in pre order a theih.\n← COVAX tawlrelmi Covid 19 dokhamsii ngah tu ding ram harsa 92 ah Myanmar ram tel ve\nUS ram ah Chin Refugees 95,000 lak lut dingin Chin Association of Maryland in tawlrel →\nJohn Wick tiawtu in PM Narendra Modi Twitter account Hack Sak


Japan Ram Ih Naute Ttah Zuamawknak Puai - Chinland Today Media\nJapan Ram Ih Naute Ttah Zuamawknak Puai\nMay 7, 2015 8:46 am·0 comments\nJapan rammi pawl cun naute pawl an ttah asile harhdamnak hrangah a ttha tiah hlanlai ihsin zumnak an rak neihmi a si. Cuti a si ruangah Japan rammi Nu le Pa pawl cun an fate pawl kha Sumo wrestler pawl an cawiter ih ttah an zuamaw ter ti a si.\nKum (1) kim hrih lo mi naute suakpek pawl ih ttah zuamawknak puai cu temple dangdangih tuah a si. Naute ih Nu le Pa pawl khalin Sumo wrestler pawlin an fate ttap dingin an tuahthei ding ti zumnak an nei. Sumo wrestler pawlin naute pawl cu tlunvan ah thlir in an thing dingih an ttap ding. Cuih an ttah aw cu tlunlam ihsin pathian in a rak ngai/thei dingih naute pawl hnenah harhdamnak a pe ding ti ruahsannak thaw’i an tuahmi a si.\nCuih naute ttah zuamawknak puai cu khuahlan kum 400 hrawng ihsin an rak tuah ttheu mi a si. An tuah daan pawl cu khuakhat le khuakhat an bang aw lo. Khua hrekkhat ahcun Sumo wrestler pawlin naute pawl cu an mit le mit tongaw in an zoh ih zo ttap hmaisasa tiin an zuamter. Cumi puai ih a ttap hmaisatu cu puai a sung tiah an ti ih a ttap reibik pawl cu nehnak cotu tiah an ti. Naute ttahter man ah £70 an cem ti a si.\nHrm : Thithtoolwin\nPathian Biakinn ihsin Hindu Temple ah\nFate Mit Khorhtu Nu Le Sungkua; Kum 30 Ciar Thawngthlak Tong


Ralkap Pahnih In Chinram Ah Naupai Lai An Pawngsual, A Pasal Kut An Thlak – Meifar\nRalkap Pahnih In Chinram Ah Naupai Lai An Pawngsual, A Pasal Kut An Thlak\nNovember 16, 2021 admin Lawrkhawm 0\nNovember 11, 2021 zan ah ralkap pahnih in Chin ram, Tedim peng, Akluai khua ih naupai lai nupinu cu vei tampi an sualpi. Himi zan thotho ah ralkap pathum in an khua ah fa nei pekte nupinu an pawngsual. Naute thlakhat mi pomlai cu an pawngsualmi naupai lai ih pasal ih naunu a si.\nThla 7 naupai lai kum 30 mi cu ralkap pahnih in an pawngsual ih a serh ihsin thisen a suak. Tuahmawh tongtu in “Zan nazi 10:00 hrawngah inn sungah an ra lut, sumpai nan nei maw? tin in sut ih nan nei lo asikhallen a poi lo tin an suaksal. Nazi 11:30 hrawngah an rasal ih sui hnakhaih in pe uh, in pe lo asilen kan lo kap that ding tin in hringhro.\nKa pasal cu zial ah an bawkter, meithal tawko in a lu ah an sawh. An sit ciamco, bualinn sungah ralkap pahnih in in sualpi. An theh hnuah ‘Na lungawi maw?’ tin in sut ih awi lo ka ti asilen thil pakhat khat an tuah ding ka phang ruangah ziang rel ding aum lo ih ‘Aw’ ka ti.\nInn ihsin an suak zawngah ka pasal cu an vuaksal ih a thisen a suak. Zing nazi 2:30 ah an rasal ih sangka ong uh, nan ong lo asilen kan lo kap ding tin in hringhro. Ka pasal cu a lu le kaa ihsin thisen a suak ruangah ihkhun ihsin a tho thei nawn lo.\nBualinn sungah ralkap pahnih cun in pawngsual sal, ka serh an keu ruangah thisen a suak ih tutiang a na lai. Innsung ih kuakbawm khal an deng, zu palang khal an keng. Zu rim khal an nam tuk, inn dangih nau nei pekte pawngsualtu ralkap pawl thotho an si” a ti. A thaizing November 12 ah ralkap pawl cu khua dangah an feh, an sualpimi naupai lai in fate 4 anei zo. (#Zalen)\nKIA In Ralkap Sakhan An La, Ralkap Pawlin Sakhan Lak An Tumsal Ih An Rak Kap Ciamco\nCNDF, PDF-Kalay Le Ralkap Pawl An Doawknak Ah Ralkap 20 Hrawng An Thi


Hminsin Ngainat tlak - Chinland Today Media\nDecember 26, 2009 7:34 pm·0 comments\nSaam 119: 89-96\nMaw Bawipa, Na Thu cu kumkhua in a hmun ding;\nVancung ih a hnget zomi Thu a si. – Saam 119:89\n1974 kum ah Tipi thi (Dead Sea) kiang ih cazual (scroll) cu thil hlun hawltu pawl ih an hmuh suakmi lakah a thupibikmi a si. Qumran lungpuk sungih thuhmi cabu cu Thukam Hlun cabu sungih a hlunbik le thupibik a si. 2007 kum ah San Diego Natural History Museum pawl in ‘Piah Puai’ an tuah ih cazual hlun 24 an hmuh. ‘Piah Puai’ ih an simthan leuhleuhmi cu a luanzomi kum 2000 lai ih Hebru Bible (Thukam Hlun) cu tthazet in siat lo te’n a umlai an ti.\nKhrih ih dungthlun zumtu pawl in Bible cu hminsin ngainat tlak a si ti men lawng si loin a siat thei lomi, kumkhua a hmunmi Pathian Ttongkam a si ti an zum. Saam ngantu in, “Maw Bawipa, Na Thu cu kumkhua in a hmun ding: Vancung ih a hnget zomi thu a si, zum tlak na sinak cu san khat hnu san khat a hmun,” a ti (Saam 119:89-90). Jesuh in, “Lei le van cu cemral hmanseh Ka Ttongkam cu a cemral dah lo ding” a ti (Matt. 24:35).\nBible cu khuahlan thuanthu ih thil mankhung pawl hnakin a thupi deuh, a uak deuh. A nung ih a cak (Heb. 4:12). Bawipa thawn ton-awknak a si ih a hrangah ziangti’n nun ding le sunloih daan ding in theihter. “Na thupekmi pawl ziangtik hmanah ka daithlan lo ding: ziangahtile cu pawl na hmang ih nunnak i pek” (Saam 119:93). A hmunmi Ttongkam in Pathian hawl theinak kan neihmi hi ziangtluk mi vanttha kan si.\nRualpi ttha ka nei, mangbangza lamhruaitu,\nZiangvek dinhmun khal ah i hnemtu;\nMi dangin in fehsan hmanseh i taan dah lotu rualpi ttha,\nThluasuah pawlkomnak, ka Bible le keimah.\nThunung, Khrih theih ding cun Bible ca upat sunloih ding a si.


A Sinak Thupi - Chinland Today Media\nDecember 16, 2012 10:35 pm·0 comments\nBible Siar Ding: Matthai 16:13-20\nNang cu a nungmi Pathian ih Fapa Messiah na si.\n– Matthai 16:16\nJesuh in last name a nei maw? Mi tampi in an ruahmi cu “Christ” hi a si. Sikhalsehla, Christ cu a sinak (title) a si. Hih ttongfang cu Hebru ttong Messiah timi kha Greek ttong in an lehlinmi ihsin ra suak a si. Hih ttongfang pahnih ih sim duhmi cu “Hriakhnih Mi (the Anointed One)” asilole “Tiamkam Mi (the Promised One)” tican a si.\nJesuh suah caan ah Israel mi pawl cu an Messiah ra thlen ding an ruahsan laitak caan a rak si. Thukam Hlun profet sim ciami ah Messiah cu Siangpahrang David cithlah sung ihsin a suak ding ti’n a um. Amah in Israel miphun cu a uk dingih a hmaisa ih sunlawinak le huham pawl kha a dinh saal ding. Jesuh sanlai ah mipi cun Messiah a ra thleng dingih a sualralzetmi Rom Acozah uknak cu a tthiatbal thluh ding ti’n an ruahsan.\nProfet pawl in Pathian ih Messiah thu an sim rero ko na’n Israel mi pawl cun Amah cu an cohlang (recognize) lo. A veikhatnak a rat tikah sal vekin Israel miphun kha Bawipa hrangih tungding saal dingin a ra. Leitlun ih an raal pawl kut sung ihsin a rundam hlanah sualnak sung ihsin rundam hmaisa an ttul. Messiah cu Israel mipi tamsawn in an hnong, ziangahtile an hngakhlapmi Messiah sinak ah a tling lo ruangah! An duhmi Messiah cu huham (power) thawn mi nehtu ding khi a si, harsat tuartu sal a si lo.\nMessiah cu an ruahsan vekin a si lo, asinan Amah cu ziangkim a si, an ttulmi le kan ttulmi ziangkim in tuahsak theitu a si.\nThianghlim Bawipa, Jesuh – ka hrangah Messiah le Christ\nin pek ruangah ka lungawi.\nJesuh Khrih ka ruahsan daan in ka nitin nunnak ih\nA hnatuannak ah ziang hnaihnoknak si a pek?\nHotu Upa pawl ih Thuneihnak


Ralkap Pawlin Putar Kum 72 Mi An Vel That – Meifar\nMyanmar ralkap pawl ih sualdan cu ziang tuah thei nawn lo, damlo putar khal lainatnak an nei lo ih an vel that.\nMagway Division, Gangaw Township, Namkha khuate ih um putar kum 72 mi U Kan Htauk cu ralkap pawl ih an velhnak hliamhma ruangah August 21, 2021 zinglam nazi 1:00 ah a thi. A taksa parah hliamhma nasa zet a tuar.\nTualsung mi pakhat in “U Kan Htauk ih thihnak cu ralkap pawl ih an velhnak hliamhma ruangah a si. A hmai, a hngawng le a dunglam ah an vuak ih an vel ciamco. Hliamhma khal a tuar nasa, putar a si vekin ziangtin a tuar thei ding. Tuizing ah in cemsan” a ti.\nAugust 18 ah ralkap pawl cu Namkha khua sungah an va lut ih an inn le lo pawl an siatsuah, khuasung mipi pawl cu sahimnak hawlin ramlak ah an tlan. Tlansuak thei ve lo, damlo putar U Kan Htauk cu kut an rak thlak ciamco, an khuasung inn 20 an siatsuat hnuah an thilri bungrua pawl an laksak ih an tlan.


Falam Tlawngta nauhak hringhro thu ah CNO/CNDF in thu felfai relfiang - Falam Online Media\nFalam Tlawngta nauhak hringhro thu ah CNO/CNDF in thu felfai relfiang\n2022, June 13 zaan ah Falam, Cinmual veng အ.ထ.က 2 Tlawng kiang ah puakkuainak a suak mi cu tumtahnei ralhraang ralkap cangvaihnak a si ti`n CNO/CNDF in June 20 ah thu felfai an suah.\nMipi thinphang dingin puakkuainak ((အသံမိုင်း)) tuahtu cu Falam hrambun ခလရ 268 ralkap an si ti`n tarlang a si ih CNO/CNDF le mipi karlak hmuawthiamlonak suakter duh ah an tuah hrim mi a si ti`n CNO/CNDF in thu a suah.\nCuhleiah အ.ထ.က 2 Tlawng zin ah “Thlawng kai hlah Falam Hmin Na Sia Ter. Nan Fa Pawl Ruak Nan Hmu Duh A Si Le Thlawng Kai Ter uh” tiih Tlawngta nauhak hringhronak catar khal cu ralhraang ralkap tuah mi a si ti`n an sim fiang.\nFalam ah Tlawngta hringhronak ca tar ruangah nauhak pawl Tlawngkai ngam lo\nTarlangmi ralhraang cangvaihnak pawl cu CNO/CNDF le mipi karlak thu tuah tum nak men a si ih, CNO/CNDF cun leitlunhuap raldo phungdan a buar lo ding hlei ah Tlawngta nauhak siseh Tlawnginn siatsuahnak tivek ziangtik hman ah a tuah dah lo ding ti`n thusuahmi ah an ngan tel a si.\n← Mipi ralkap pawl rak hmuak sual tu ralhraang hmanfung Pyosawṭhi pawl an kap that\nFalam khawsung ah Ralhraang ralkap pawl mah le mah kap aw that →\nRalhraang kut tuar Pu Tin Thang ih ruhro pawl khur sung ah an hmu


Ziangmi in Pathian ah a Tuah? - Chinland Today Media\nJune 4, 2012 2:19 am·0 comments\nBible Siar Ding: Daanpeksalnak 32:1-4\nVancung ih a um nan Pa a famkim vekin nannih khal nan famkim ve pei.\n– Matthai 5:48\nZiangmi in Pathian ah a tuah? Asilole ziangmi in pathian pawl tlunih Pathian ah a canter? A lamdangzetmi sinak le tlinnak pawl a neih ruangah maw Pathian a si? Tlin lonak pakhat pahnih te nei bang sehla teh Pathian a si thei thotho pei maw?\nKhuahlan san Greek le Rom pawl ih biakmi pathian pawl cu atu le atu an thlengh aw dualdo ih theih thei an si lo. Duhdawtnak nu-pathian (goddess) an timi cu nulepa sualnak thapetu pathian a si. Tleunak pathian an timi le a raal kha a nungcung in naatuk in a vuak/a soisel, ih sabit wine pathian an timi in le zuri le nucan ttha loih mi zuvater in mi thihnak tiang a thlenh. An ttonttaihnak pawl in anmah a biaktu minung pawl kha sambaunak, tlaksamnak le famkim lonak ih capoh hnihsuahsainak ah a canter.\nBible ih a tarlangmi Pathian nung cu cutivek a si lo. Bawipa Pathian cu A lamzin zate ah a famkim thluh. Bible in minung ttong pawl hmangin Pathian ih sinak pawl sim in langter hmansehla, Anih cu minung a si lo. Pathian cu ruat taa loin thinlung sungih suakmi kip ti vohvitu le a thlengh awk olmi a si lo ruangah Amah a biaktu minung pawl in ziangmi si a lungawitertu timi an ruah rero a ttul lo. Amah cu a famkim, a tuahmi kip a famkim, a hmun ringring ih sambaunak zianghman a nei lo. A biaktu pawl ih tlaksamnak pawl phuanlang le mualphoh ai ah famkim dingin a bawm sawn a si.\nPathian cu a famkim. Cuih a famkimnak cu Pathian a sitertu a si.\nBawipa, ka lo thangtthat, ziangahtile Nang cu ziangkim ah na famkim,\nNangmah ah zianghman tlaksamnak le cokpolh vaivuannak a um lo.\nMilai mizia pawl hmangih Pathian ih famkim zia kan langternak hin,\nAmah kan hmuh daan a hnaihnokter maw?


Bawlung Sit Thiam Diego Maradona Cu A Thih Hnuah A Hminsia – Meifar\nBawlung Sit Thiam Diego Maradona Cu A Thih Hnuah A Hminsia\nNovember 21, 2021 admin Leitlun 0\nLeitlun ih bawlung sit thiam bik an arak timi Diego Maradona cu November 25, 2020 ah hi leitlun arak suahsan. A thih tikah kum 60 mi a si, a thih hnuah a hminsia. Ritheihsii arak tham nasa tuk ruangah buainak phunphun a tong zo.\nA thih hnuah Mavys Alvarez Rego timi nunau pakhat in, “Kum 16 mi ka si laiah Maradona in in pawngsual, sangka lenglam ah ka nu cu a ṭap rero” tin a phuangsuak. Mavys Alvarez Rego cu misual pawlkom in an kaihrem ih Maradona in a duh lo cingin arak sualpi ṭheu.\nAn zuk pawl khal a pholang ih a thilton cu mitthli thawn a relsuak. Maradona in a hringhro ih ritheihsii a thamter hnuah a pawngsual, amah lawng si loin bawlung sit thiam 5 khal an telve a ti. A umnak inn ah an va lutchilh ih Maradona in a sualpi, culaiah hringtu a nu in tong dingin an inn ah ava feh.\n“Maradona in ausuak thei lo dingin ka kaa a huppit ih sangka cu a ong duh lo. Ka nu cu sangka lenglam ah a ṭap rero ih Maradona in ‘na kaa cip aw’ tin a hringhro” a ti. Thilti thei zetzet an si ruangah an phuangsuak ngam lo, Mavys Alvarez Rego in, “Ka nunnak hrangah ka ṭih tuk, vei tampi ka rak thataw tum zo” tin mithli thawn Infobae TV hnenah a sim thei.\nAn Neiaw Thluh Ciah Mithi Ruak An Vuiliam\nPastor Hminthang Zetin Tleirawl Tete Arak Sualpi Ṭheu


Kan Ram 2015 Ih Hriawknak Ṭhasin Dingin Tuahtum - Chinland Today Media\nKan Ram 2015 Ih Hriawknak Ṭhasin Dingin Tuahtum\nOctober 5, 2012 3:26 pm·1 comment\nMyanmar’s Union Election Commission pawl cun 2015 kan ram hrilawknak cu a hlan ih an rak tuahmi hnakih ṭhasawn dingih tuah ding thutiamkamnak an nei.\nKan ram hrilawknak ih kaihruaitu Tin Aye cun ramkheltu pawlkom pawl thawi an thureltlang nakah dik le felfai zet ih rampi hrilawknak a um theinak ding hrang an tuah rero thu a sim. Yangon Region office ah Sept 27 ni ah thurel khawmnak an neiih cumi ahcun, hrilawk dan tuahremnak, Rakhine ih thilthleng, hnaṭuantu pawl ih covo pawl relnak an nei.\nDemocratic Party chairman Thu Wai khalcun leitlun rampi huap ih hrilawk dan an tuahmi pawl thawi kaihaw ih kan ram hrilawknak tuah ding cu thil thupi zet a si tiin a rak lungkim pi ve.\n“Kan dung hrilawknak ah thil felfailomi pawl a um ticu a mah (Tin Aye) khalin a phat lo’ tiin Thu Wai khal cun a sim. A sim bet vivo nakah ramkheltu pawl le ram mipi pawl hmuahhmuah kan zaten kut sihkhawm in le mipi zalennak lampi cangsuak dingin kan ṭuan khawm a tul a si ti khalcun a sim tel.\n“Mipizalennak (Democracy) hi theithiam lonak in tampi a karhzai; cumicun phun dangdang a suah ter. Thureltlangnak le remawknak thuthlung pawl hmangin kan ti cemral vivo ter thei a si’ ti khal cun a sim bet.\nKan ram rorel innpiih tokham lawng 45 pawl totu dingah April 1, 2012 ah Lailak hrilawknak a neiih Aung San Suu Kyi le a kaihhruai pawl cun tohkham 43 rori ngahin nehnak an co.\nUS In April 1 Lailak Hrilawknak Zohpi Ding\nKawlram Hremnak Pakhat EU In Hlihsak\nKawlram Hrilawk Zoh Bawmtu 159 Nei Ding\nJapan Company Dentsu In Kawlram Ah Zung Nei Ding\non October 13, 2012 at 3:32 am\nChin State ah cun Chin mi party nih luubik si tul…hehehe…ka zum ko…